Mɔ Kawo Nue Yehowa Ðe Lɔlɔ̃ Fia Amegbetɔwo Le? | Gbetakpɔxɔ\nGBE BUBU Afrikaans Cambodian Chitonga Chol Cibemba Cinyanja Dangme Eŋlisi Eʋegbe Franse Ga Garifuna Greenlandic Hmong (Ɣi) Iban Italian Karen (S'gaw) Kikaonde Kikongo Kiluba Kimbundu Kongo Kwangali Kwanyama Laotian Lingala Lunda Luvale Maltese Mam Mambwe-Lungu Mazatec (Huautla) Myanmar Nahuatl (Central) Nahuatl (Huasteca) Nahuatl (Northern Puebla) Ndebele Ndonga Ngabere Nzema Otetela Pidzin (Kamerun) Portuguese Quechua (Ancash) Quechua (Ayacucho) Quechua (Cuzco) Sepedi Sesotho (Lesotho) Setswana Silozi Spanish Swahili (Congo) Swati Tahitian Tlapanec Tojolabal Totonac Tshiluba Tsonga Twi Umbundu Uruund Venda Wayuunaiki Xhosa Zulu\n“Mikpɔ lɔlɔ̃ si ƒomevi Fofo la tsɔ lɔ̃ míi ɖa.”—1 YOHANES 3:1.\nHADZIDZI: 91, 13\nNu ka tae wòsesẽna na ame aɖewo be woaxɔe ase be Yehowa lɔ̃ yewo?\nAleke Yehowa ɖe lɔlɔ̃ fia mí le ale si wòkpɔa míaƒe nuhiahiãwo gbɔ na mí kple ale si wòfiaa nyateƒea mí me?\nNe Yehowa fia mɔ mí alo ɖɔ mí ɖo la, nu ka tae míekpɔnɛ be elɔ̃ mí?\n1. Nu ka ŋue apostolo Yohanes de dzi ƒo na mí be míade ŋugble le, eye nu ka tae?\nAPOSTOLO YOHANES de dzi ƒo na mí be míade ŋugble le lɔlɔ̃ gã si le Yehowa si na mí la ŋu. Egblɔ le 1 Yohanes 3:1 be: “Mikpɔ lɔlɔ̃ si ƒomevi Fofo la tsɔ lɔ̃ míi ɖa.” Ne míebu lɔlɔ̃ si gbegbe Yehowa tsɔ lɔ̃ mí kple ale si wòɖe lɔlɔ̃ sia fia míi ŋu la, etea mí ɖe eya amea ŋu eye míegalɔ̃nɛ ɖe edzi.\n2. Nu ka tae wòsesẽna na ame aɖewo be woakpɔe be Mawu lɔ̃ yewo?\n2 Nublanuitɔe la, esesẽna na ame aɖewo be woaxɔe ase be Mawu lɔ̃ yewo. Wobunɛ be Mawu metsɔa ɖeke le eme na amewo o. Ðewohĩ woxɔe se be sewo koe Mawu dena eye wòhea to na ame siwo mewɔna ɖe wo dzi o. Aʋatsonufiafia wɔe be ame aɖewo susui gɔ̃ hã be Mawu nye tagbɔsẽla eye manya wɔ be yewoalɔ̃e o. Ame aɖewo hã bui be Mawu lɔ̃ ame sia ame, nu ka kee amea ɖawɔ o. Gake Biblia sɔsrɔ̃ kpe ɖe ŋuwò nèva nya nyateƒe si ku ɖe Yehowa ŋu. Èva nyae hã be lɔlɔ̃e nye eƒe nɔnɔme vevitɔ eye be etsɔ Via sa vɔe ɖe mía ta. (Yohanes 3:16; 1 Yohanes 4:8) Ke hã nu siwo me nèto le agbe me ate ŋu ana wòasesẽ na wò be nàkpɔ ale si gbegbe Yehowa lɔ̃ wòe.\n3. Nu kae ate ŋu akpe ɖe mía ŋu míakpɔe be Yehowa lɔ̃ mí vavã?\n3 Be míate ŋu axɔe ase be Yehowa lɔ̃ mí vavã la, ele be míase egɔme gbã be Eyae wɔ mí. Eye Eyae na agbe mí. (Xlẽ Psalmo 100:3-5.) Ema tae Biblia gblɔ tso amegbetɔ gbãtɔ ŋu be enye “Mawu ƒe vi.” (Luka 3:38) Eye Yesu hã fia mí be míayɔ Yehowa be “Mía Fofo si le dziƒowo.” (Mateo 6:9) Eya ta Yehowa nye mía Fofo, eye elɔ̃ mí vevie abe ale si ko vifofo nyui lɔ̃a viawoe ene.\n4. (a) Fofo ka ƒomevie Yehowa nye? (b) Nu kawo mee míadzro le nyati sia kple esi kplɔe ɖo me?\n4 Esesẽna na ame aɖewo be woaxɔe ase be vifofowo lɔ̃a wo viwo. Anɔ eme be wo fofo sẽ ŋuta le wo ŋu le ɖevime, eye ŋkuɖoɖo esia dzi gbãa dzi na wo. Yehowa mawɔ nu ɖe viawo ŋu alea gbeɖe o. Eyae nye Fofo nyuitɔ kekeake. (Psalmo 27:10) Elɔ̃ mí vevie eye wòléa be na mí le mɔ geɖe nu. Ne míese le mía ɖokui me be Yehowa lɔ̃ mí la, míawo hã míalɔ̃e. (Yakobo 4:8) Le nyati sia me la, míadzro mɔ ene siwo nu Yehowa ɖe lɔlɔ̃ fia mí le la me. Eye míakpɔ mɔ ene siwo nu míawo hã míaɖee afia le be míelɔ̃e la le nyati si kplɔe ɖo me.\nYEHOWA LƆ̃A MÍ HENYOA DƆME NA MÍ\n5. Nu kae Mawu na ame sia ame?\n5 Esime apostolo Paulo nɔ Atene, le Hela la, ede dzesii be legbawo le dua me fũu eye ameawo xɔe se be yewoƒe mawu siawoe na agbe yewo. Eya ta eƒo nu tso “Mawu si wɔ xexea kple nu siwo katã le eme” la ŋu na wo. Egblɔ be Mawu “ŋutɔe naa agbe kple agbegbɔgbɔ kpakple nuwo katã ame sia ame” eye be “eyae na míele agbe, eye míeʋãna, eye míeli.” (Dɔwɔwɔwo 17:24, 25, 28) Yehowa ye na nu sia nu si míehiã be míanɔ agbe ahase vivi nɛ la mí. Bu nu siwo lɔlɔ̃ ʋãe wòna mí la dometɔ aɖewo ŋu kpɔ.\n6. Aleke aƒe si Yehowa na mí la le? (Kpɔ nɔnɔmetata si le nyati sia ƒe gɔmedzedze.)\n6 Yehowa na aƒe nyui aɖe mí. (Psalmo 115:15, 16) Le ɣletinyigba gbogbo siwo wòwɔ dome la, míaƒe anyigba ya le etɔxɛ. Dzɔdzɔmeŋutinunyalawo yi yamenutowo me eye woke ɖe ɣletinyigba gbogbo aɖewo ŋu, gake va se ɖe fifia la, womekpɔ ɣletinyigba aɖeke si dzi nu siwo hiã be amegbetɔwo nate ŋu anɔ agbe la le o. Menye ɖeko Yehowa na nu sia nu si alé míaƒe agbe ɖe te mí ko evɔ o, ke etrɔ asi le anyigba ŋu wònya kpɔ, eye wònye teƒe si dzidzeme le, afi si míanɔ dedie ahase vivi na agbea le. (Yesaya 45:18) Ne míede ŋugble le anyigba nyui si mía Fofo Yehowa na mí ŋu la, míekpɔnɛ be elɔ̃ mí ale gbegbe.—Xlẽ Hiob 38:4, 7; Psalmo 8:3-5.\n7. Aleke Yehowa ɖe lɔlɔ̃ fia mí le ale si wòwɔ míi me?\n7 Mɔ bubu si nu Yehowa ɖe lɔlɔ̃ fia mí lee nye ale si wòwɔ mí kple ŋutete be míasrɔ̃ yeƒe nɔnɔme nyuiwo. (1 Mose 1:27) Esia fia be míate ŋu ade dzesii be elɔ̃ mí eye míawo hã míaɖee afia be míelɔ̃e. Enyae be esia wɔwɔe ana míakpɔ dzidzɔ vavãtɔ. Nyateƒeae nye be, ɖeviwo kpɔa dzidzɔ wu ne wokpɔe be yewo dzilawo lɔ̃ yewo vevie. Eye ɖo ŋku edzi hã be Yesu fia mí be míakpɔ dzidzɔ nenye be míete ɖe mía Fofo Yehowa ŋu kplikplikpli. (Mateo 5:3) Enaa “nuwo katã mí fũu be wòado dzidzɔ na mí.” Eme kɔ ƒãa be Yehowa lɔ̃a mí vevie henyoa dɔme na mí geɖe.—1 Timoteo 6:17; Psalmo 145:16.\nYEHOWA FIAA NYATEƑEA MÍ\n8. Nu ka tae míedina be Yehowa nafia nu mí?\n8 Vifofo nyuiwo lɔ̃a wo viwo vevie eye womedina be woable wo alo aflu wo o. Gake egbea dzila geɖewo melɔ̃ ɖe Biblia ƒe dzidzenu le nyui kple vɔ̃ ŋu dzi o. Eya ta wometea ŋu fiaa mɔ wo viwo nyuie o, esia wɔnɛ be ƒomea mekpɔa dzidzɔ o eye wotɔtɔna. (Lododowo 14:12) Ke hã Yehowa ya fiaa nu nyuitɔ viawo elabena “nyateƒe Mawu” ye wònye. (Psalmo 31:5) Edzɔa dzi nɛ be yeafia ye ŋuti nyateƒea mí. Eye efiaa ale si míasubɔe kple mɔ nyuitɔ si nu míanɔ agbe ɖo la hã mí. (Xlẽ Psalmo 43:3.) Ke nu kae Yehowa fia mí si ɖe ale si gbegbe wòlɔ̃ mí la fia?\nKristotɔ siwo nye vifofo nyuiwo la srɔ̃a Yehowa eye wofiaa nyateƒea wo viwo hekpena ɖe wo ŋu be ƒomedodo nyui nanɔ wo kple wo Fofo si le dziƒo la dome (Kpɔ memama 8-10)\n9, 10. (a) Nu ka tae Yehowa fiaa nu mí tso eɖokui ŋu? (b) Nu kae wòfiaa mí le nu siwo wòɖo be yeawɔ ŋu?\n9 Gbã la, Yehowa fiaa nu mí tso eɖokui ŋu. Edi be míadze si ye nyuie. (Yakobo 4:8) Eya ta eyɔ eŋkɔ na mí. Le nyateƒe me la, eƒe ŋkɔ dze le Biblia me wu ŋkɔ bubu ɖe sia ɖe. Yehowa fia Ame si tututu wònye hã mí. Ne míelé ŋku ɖe nu siwo wòwɔ ɖe xexea me ŋu la, míakpɔe be ŋusẽ le esi eye wònye nunyala hã. (Romatɔwo 1:20) Eye ne míexlẽa Biblia la, míakpɔ ale si wòle dzɔdzɔe kple ale si gbegbe wòlɔ̃ míi. Gakpe ɖe eŋu la, ne míeyi edzi le nu srɔ̃m tso nɔnɔme nyui siwo le Yehowa si ŋu la, ana míanɔ tetem ɖe eŋu geɖe wu.\nNe míeyi edzi le nu srɔ̃m tso nɔnɔme nyui siwo le Yehowa si ŋu la, ana míanɔ tetem ɖe eŋu geɖe wu\n10 Yehowa fiaa nu siwo wòɖo be yeawɔ hã mí. Ena míenya be míenye yeƒe ƒome gã la me tɔwo. Eɖe nu siwo wòdi be míawɔ ale be míate ŋu awɔ dɔ ɖekae le ŋutifafa me kple eƒe ƒomea me tɔ ɖe sia ɖe la me na mí. Biblia gblɔe eme kɔ be, Mawu mewɔ mí be míawo ŋutɔ míatso nya me le nu si nye nyui alo vɔ̃ ŋu o. (Yeremiya 10:23) Yehowa nya nu si nyo na mí. Eye ne míelɔ̃ ɖe eƒe dziɖuŋusẽ dzi heɖo toe ko hafi míakpɔ ŋutifafa kple dzidzeme le agbe me. Esi Yehowa lɔ̃ mí tae wòfia nyateƒe vevi siawo mí ɖo.\n11. Ŋugbe kae mía Fofo lɔ̃ame la do na mí?\n11 Vifofo si lɔ̃a viawo la bua woƒe etsɔme ŋu vevie. Edina be eme nanyo na wo. Nublanuitɔe la, ame akpa gãtɔ tsia dzimaɖi ɖe etsɔme ŋu, eye wo dometɔ geɖe gblẽa woƒe ɣeyiɣi nɔa nu siwo manɔ anyi didi o la yome. (Psalmo 90:10) Dzi dzɔa mí ŋutɔ be menye nu siwo ana eme nanyo na mí egbea ɖeɖe koe mía Fofo Yehowa fiaa mí o, ke edo ŋugbe na mí be yeana nu nyui geɖewo mí le etsɔme!\nYEHOWA FIAA MƆ VIAWO HEÐƆA WO ÐO\n12. Aleke Yehowa dze agbagba be yeakpe ɖe Kain kple Baruk ŋu?\n12 Esi Yehowa kpɔ be Kain le afɔ baɖa ɖe ge la, edze agbagba be yeakpe ɖe Kain ŋu eye wòbiae be: “Nu ka tae nèdo dɔmedzoe heyɔ mo? Ne ètrɔ hewɔ nyui la, ɖe womakpɔ ŋudzedze ɖe ŋuwò oa?” (1 Mose 4:6, 7) Kain gbe Yehowa ƒe aɖaŋuɖoɖo xɔxɔ eye wòkpɔ emetsonua. (1 Mose 4:11-13) Ɣebubuɣi la, Yehowa kpɔe be nɔnɔme gbegblẽ aɖe va su Baruk si, si na be nu ti kɔ nɛ eye dzi ɖe le eƒo. Yehowa gblɔ na Baruk be mele nuwo ŋu bum nyuie o, eya ta netrɔ nɔnɔme. Baruk se Yehowa ƒe aɖaŋuɖoɖoa eye esia kpɔ eƒe agbe ta.—Yeremiya 45:2-5.\n13. Nu kawoe Yehowa subɔla wɔnuteƒewo srɔ̃ le nɔnɔme sesẽ siwo me woto me?\n13 Esi Yehowa lɔ̃ mí tae wòfiaa mɔ mí heɖɔa mí ɖo. Ehea to na mí ne ehiã, gake emlaa mí hã. (Hebritɔwo 12:6) Woƒo nu tso nuteƒewɔla geɖe siwo Yehowa na hehee wova zu ame ɖɔʋuwo la ŋu le Biblia me. Le kpɔɖeŋu me, Yosef, Mose kple David siaa to nɔnɔme sesẽwo me. Yehowa nɔ kpli wo le dodokpɔɣi siawo me. Wosrɔ̃ nɔnɔme nyui aɖewo le dodokpɔ sesẽ mawo me siwo kpe ɖe wo ŋu emegbe esime Yehowa de dɔ gãwo asi na wo. Ne míexlẽ nu tso ale si Yehowa do alɔ eƒe amewo hemla woe ŋu le Biblia me la, míekpɔnɛ be Yehowa lɔ̃ mí vavã.—Xlẽ Lododowo 3:11, 12.\n14. Ne míewɔ nu gbegblẽ aɖe la, aleke Yehowa yia edzi ɖea lɔlɔ̃ fiaa mí?\n14 Ne míenɔ agbe masɔmasɔ aɖe gɔ̃ hã la, Yehowa yia edzi ɖea lɔlɔ̃ fiaa mí. Eɖɔa mí ɖo eye ne míelɔ̃ xɔ eƒe amehehea hetrɔ dzi me la, ‘etsɔna kea mí geɖe.’ (Yesaya 55:7) Nya sia gɔme ɖe? Nya siwo David gblɔ le ale si Yehowa tsɔna kena ŋu la ɖee fia be, Fofo nublanuikpɔla gã aɖee wònye. David gblɔ be: “Etsɔa wò vodadawo katã kea wò eye wòdaa gbe le wò dɔlélewo katã ŋu; eyae xɔa wò agbe le yɔdo si me, eye wòtsɔa amenuveve kple nublanuikpɔkpɔ ɖɔna na wò. Ale si ɣedzeƒe didi tso ɣetoɖoƒe gbɔe la, nenemae wòte míaƒe dzidadawo ɖa boo tso mía gbɔe.” (Psalmo 103:3, 4, 12) Yehowa ɖɔa mí ɖo hefiaa mɔ mí le mɔ vovovowo nu. Ðe nètrɔna enumake ne eɖɔ wò ɖoa? Ðo ŋku edzi ɣesiaɣi be, lɔlɔ̃ ye ʋãa Yehowa wòɖɔa mí ɖo.—Psalmo 30:5.\nYEHOWA KPƆA MÍA TA\n15. Mɔ bubu ka nue Yehowa ɖe lɔlɔ̃ fia mí le?\n15 Vifofo nyui dzea agbagba kpɔa eƒe ƒomea ta tso afɔku me. Esiae mía Fofo Yehowa wɔna na mí. Hakpalaa gblɔ le Yehowa ŋu be: “Ekpɔa ame siwo wɔa nuteƒe nɛ la ƒe agbe ta; eɖea wo tso ame vɔ̃ɖiwo si me.” (Psalmo 97:10) Bu nya sia ŋu kpɔ: Ale si ko ne nane be yeage ɖe ŋku dzi na mí la, míeɖea ŋku ɖa kaba le esi wòle vevie na mí ta la, nenema kee Yehowa hã tsona bla kpɔa eƒe amewo ta elabena woxɔ asi nɛ abe eƒe ŋkuvi ene.—Xlẽ Zakariya 2:8.\nYehowa tsona bla kpɔa eƒe amewo ta elabena woxɔ asi nɛ abe eƒe ŋkuvi ene\n16, 17. Aleke Yehowa kpɔ eƒe amewo ta le blema kple míaƒe ŋkekea me?\n16 Mɔ ɖeka aɖe si dzi Yehowa tona kpɔa eƒe amewo ta tso blema va se ɖe fifiae nye to mawudɔlawo dzi. (Psalmo 91:11) Mawudɔla ɖeka pɛ koe wu Asiria-srafo 185,000 le zã ɖeka me eye wòxɔ na Mawu ƒe amewo. (2 Fiawo 19:35) Le ƒe alafa gbãtɔ me la, mawudɔlawo ɖe Petro, Paulo kple ame bubuwo le gaxɔ me. (Dɔwɔwɔwo 5:18-20; 12:6-11) Nyitsɔ laa la, aʋa dziŋɔ aɖe dzɔ le Ameyibɔnyigba aɖe dzi. Dukɔa me tɔ zi, elabe amewo nɔ kɔ dam, nɔ fi fim, wonɔ nyɔnuwo gbɔ dɔm sesẽe, eye wonɔ amewo wum. Togbɔ be nɔvi aɖeke meku o hã la, wo dometɔ geɖe ƒe nunɔamesiwo katã dome gblẽ. Gake wo katã wokpɔe be Yehowa lɔ̃ yewo eye wòle be lém na yewo. Le nu siawo katã megbe gɔ̃ hã wokpɔtɔ nɔ dzidzɔ kpɔm. Esime míaƒe dɔwɔƒegã ƒe amedɔdɔ aɖe va kpɔ nɔvi siawo ɖa hebia woƒe fɔfɔ ta se la, woɖo eŋu be, “Míeli nyuie, le Yehowa ƒe amenuveve ta!”\n17 Ke hã abe nusrɔ̃la Stefano ene la, wowu Yehowa subɔla aɖewo le woƒe nuteƒewɔwɔ ta. Yehowa mexea mɔ na esia ɣesiaɣi o. Gake ekpɔa mí eƒe amewo ta abe ƒuƒoƒo ene esi wòxlɔ̃a nu mí tso aɖaŋu vɔ̃ vovovo siwo Satana zãna be yeatsɔ aflu mí la ŋu. (Efesotɔwo 6:10-12) Míekpɔa nuxlɔ̃ame siawo le Biblia kple agbalẽ siwo Yehowa ƒe habɔbɔa tana na mí la me. Le kpɔɖeŋu me, míesrɔ̃a nu tso afɔku siwo le Internet zazã, galɔlɔ̃, film, agbalẽ kple fefe siwo me woɖea agbe ƒaƒã nɔnɔ kple nu vlo wɔwɔ le me la ŋu zi geɖe. Nyateƒee Yehowa lɔ̃ mí eye wòkpɔa mía ta.\nMƆNUKPƆKPƆ SI ÐEKE MESƆ KPLII O\n18. Aleke nèsena le ɖokuiwò me le lɔlɔ̃ si ƒomevi Yehowa tsɔ lɔ̃ wòe ŋu?\n18 Esi Mose de ŋugble le ƒe gbogbo siwo me wòsubɔ Yehowa le ŋu la, ekpɔe be Yehowa lɔ̃ ye vavã. Esia tae Mose gblɔ be: “Tsɔ wò lɔlɔ̃ si nu metsina o la ɖi ƒoe na mí le ŋdi, ne míagli kple dzidzɔ ahatso aseye le míaƒe agbemeŋkekewo katã me.” (Psalmo 90:14) Yayrae wònye na mí be míeva nyae hekpɔe be Yehowa lɔ̃ mí. Mɔnukpɔkpɔ si ɖeke mesɔ kplii o ye wònye! Míesena le mía ɖokui me abe apostolo Yohanes ene esi wògblɔ be: “Mikpɔ lɔlɔ̃ si ƒomevi Fofo la tsɔ lɔ̃ míi ɖa.”—1 Yohanes 3:1.\nYehowa lɔ̃ mí: Yehowa melɔ̃a nu le mía gbɔ o le esi míenye viawo ta. Eye ewɔ nu geɖe na mí tsɔ ɖee fia be yelɔ̃ mí ale gbegbe\nYehowa ɖɔa mí ɖo: Yehowa fiaa nu mí, efiaa mɔ mí, eye wòmlaa mí. Ekpena ɖe mía ŋu míewɔa nu dzɔdzɔe. Ne Yehowa kpɔ nane le mía ŋu si wòhiã be míaɖɔ ɖo la, exlɔ̃a nu mí hekpena ɖe mía ŋu be míanya nu si míawɔ be míakpɔtɔ anɔ eŋu kplikplikpli


GBE BUBU Albanian Armenian Armenian (West) Bicol Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Czech Danish Dutch Estonian Eŋlisi Eʋegbe Ga German Hiligaynon Hungarian Igbo Iloko Indonesian Italian Japanese Korean Lithuanian Malagasy Mizo Moore Myanmar Norwegian Ossetian Papiamento (Curaçao) Persian Polish Portuguese Rarotongan Romanian Russia Tokunɔgbe Sepedi Setswana Shona Silozi Sinhala Slovak Slovenian Sranantongo Swahili Tatar Tsonga Turkish Ukrainian Urdu Vietnamese\nƑE 613 D.M.Ŋ. mee. Nyagblɔɖila Yeremya le gbeƒã ɖem Yerusalem ƒe tsɔtsrɔ̃ kple Yuda ƒe aƒedozuzu si tu aƒe ŋutɔ la le Yuda vɔvɔ̃manɔmee. Babilon fia Nebukadnezar ɖe aboyo Yudatɔ geɖewo xoxo. Wo dometɔ aɖewoe nye Daniel kple eƒe zɔhɛ etɔ̃awo, siwo le subɔsubɔm le Kaldeatɔwo ƒe fiasãa me. Yudatɔ siwo woɖe aboyoe la dometɔ akpa gãtɔ le Kebar tɔsisi la to “le Kaldea-nyigba dzi.” (Xezekiel 1:1-3) Yehowa megblẽ aboyome siawo ɖi eƒe gbedeasiwo gblɔla aɖeke manɔmee o. Eɖo Xezekiel si xɔ ƒe 30 la nyagblɔɖilae.\nƑe 22 sɔŋ dome nudzɔdzɔwoe le Xezekiel ƒe agbalẽa, si nu wòwu le ƒe 591 D.M.Ŋ. me la me. Xezekiel tsɔ ŋuɖɔɖo ŋlɔ agbalẽa me nyawo pɛpɛpɛ. Eŋlɔ ɣeyiɣi siwo me wòxɔ eƒe nyagblɔɖiawo me nyawo la ɖi; etɔ asi ƒeawo ƒe ɣletiawo kpakple ŋkekeawo dzi pɛpɛpɛ. Xezekiel ƒe gbedeasia ƒe akpa gbãtɔ ku ɖe Yerusalem ƒe tsɔtsrɔ̃ ŋu koŋ. Akpa evelia ya ku ɖe fiƒodenya siwo wogblɔ ɖe dukɔ siwo ƒo xlã Yerusalem ŋu la ŋu, eye akpa etɔ̃lia ƒo nu tso Yehowa ƒe tadedeagua gbugbɔgaɖo anyi ŋu. Nyati sia aɖe nya vevi siwo le Xezekiel 1:1–24:27, si me ŋutegawo, nyagblɔɖiwo, kple nu siwo ava dzɔ ɖe Yerusalem dzi la ŋuti wɔwɔfiawo le la ɖe go.\n“METSƆ WÒ ÐO DZƆLA”\nEsi Xezekiel kpɔ Yehowa ƒe fiazikpui ŋuti ŋutega wɔdɔɖeamedzi aɖe vɔ megbe la, exɔ eƒe dɔdeasia. Yehowa gblɔ nɛ be: “Metsɔ wò ɖo dzɔla na Israel ƒe aƒe la be, ne èse nya aɖe tso nunye me la, naxlɔ̃ nu wo nam.” (Xezekiel 3:17) Wona Xezekiel wɔ toɖeɖe ɖe Yerusalem ŋu kple nu si ado tso eme la ƒe nyagblɔɖia ŋuti wɔwɔfia eve. Yehowa gblɔ nya ɖi tso Yuda ŋu to Xezekiel dzi be: “Kpɔ ɖa, mahe yi ava mia dzi, eye magblẽ miaƒe nuxeƒewo.” (Xezekiel 6:3) Egblɔ na Yuda nyigbaa dzinɔlawo be: “Anyigbadzinɔla, nuwɔame gbɔna ɖe dziwò!”—Xezekiel 7:7.\nLe ƒe 612 D.M.Ŋ. me la, Xezekiel kpɔe le ŋutega me be wokplɔ ye yi Yerusalem. Nu nyɔŋu kawo gbegbee nye esi wòkpɔ le Mawu ƒe gbedoxɔa me! Ne Yehowa dɔ eƒe ametsrɔ̃lawo (siwo wotsɔ “ŋutsu ade” wɔ kpɔɖeŋu na) ɖa tso dziƒo be woahe yeƒe dziku ava xɔsegbelawo dzi la, ame siwo ‘wode dzesi ŋgonu na’ koe atsi agbe. (Xezekiel 9:2-6) Gake gbã la, ele be woahlẽ “dzo”—Mawu ƒe tsɔtsrɔ̃ gbedeasi sẽŋu la—ɖe dua dzi. (Xezekiel 10:2) Togbɔ be ‘Yehowa ahe ame vɔ̃ɖiwo ƒe zɔzɔme ava woƒe ta dzi’ hã la, edo ŋugbe be yeagbugbɔ ƒo Israel vi siwo ka hlẽ la ya nu ƒu.—Xezekiel 11:17-21.\nMawu ƒe gbɔgbɔa gbugbɔ kplɔ Xezekiel gbɔ va Kaldea. Ena wòwɔ Fia Zedekiya kple dukɔa ƒe sisi le Yerusalem ƒe wɔwɔfia. Woʋu go ŋutsu kple nyɔnu aʋatsonyagblɔɖilawo. Wogbe trɔ̃subɔlawo. Wotsɔ Yuda sɔ kple weinka si ŋu wɔna vɔ le. Hɔ̃ kple weinka ŋuti adzo la ɖe nu vɔ̃ɖi si ado tso Yerusalem ƒe tɔtrɔ ɖe Egipte ŋu hena kpekpeɖeŋu me la fia. Wotsɔ ŋugbedodo sia wu adzo la nu be: ‘Yehowa aŋe alɔ fẽ aɖe aɖado ɖe to kɔkɔ gã aɖe dzi.’ (Xezekiel 17:22) Gake “dziɖula ƒe fiatikplɔ” aɖeke manɔ Yuda o.—Xezekiel 19:14.\n1:4-28—Nu kae dziƒotasiaɖam la le tsitre ɖi na? Tasiaɖam la le tsitre ɖi na Yehowa ƒe habɔbɔa ƒe akpa si le dziƒo, si me gbɔgbɔmenuwɔwɔ wɔnuteƒewo le. Yehowa ƒe gbɔgbɔ kɔkɔeae nye eƒe ŋusẽtsoƒe. Tasiaɖam la Dola, si nye Yehowa la, le ŋutikɔkɔe gã manyagblɔ aɖe me. Wotsɔ anyieʋɔ nyui aɖe wɔ kpɔɖeŋu na eƒe dziɖeɖi.\n1:5-11—Ame kawoe nye nu gbagbe eneawo? Xezekiel yɔ nu gbagbe eneawo le tasiaɖam ŋuti ŋutega evelia me be kerubiwo. (Xezekiel 10:1-11; 11:22) Le nu gbagbeawo ŋuti ŋutega evelia sia me la, eyɔ nu gbagbe si to nyi ƒe mo be “Kerubi ƒe mo.” (Xezekiel 10:14) Esia sɔ, elabena nyi nye kpɔɖeŋu na ŋusẽ, eye kerubiwo nye gbɔgbɔmenuwɔwɔ siwo si ŋusẽ le ŋutɔ.\n2:6—Nu ka tae woyɔ Xezekiel enuenu be “amevi”? Yehowa yɔa Xezekiel alea tsɔ ɖoa ŋku edzi na nyagblɔɖilaa be ŋutilã kple ʋue wònye, eye esia ɖea vovototo gã si le dɔla amegbetɔ kple Mawu si nye gbedeasiawo Tsoƒe dome la fiana. Woyɔ Yesu Kristo hã nenema zi 80 le Nyanyuigbalẽawo me tsɔ ɖee fia kɔte be Mawu ƒe Vi la va abe amegbetɔ ene, ke menye abe gbɔgbɔ si do amegbetɔŋutilã ene o.\n2:9–3:3—Nu ka tae agbalẽ si me woŋlɔ konyifahawo kple hũɖeɖewo ɖo la ɖuɖu vivi le nu me na Xezekiel? Nɔnɔme si nɔ Xezekiel si ɖe eƒe dɔdeasia ŋue na agbalẽa vivi le nu me nɛ. Edo dzidzɔ na Xezekiel be yeanye Yehowa ƒe nyagblɔɖila.\n4:1-17—Ðe Xezekiel wɔ ale si woava ɖe to ɖe Yerusalem ŋu la fia ŋutɔŋutɔa? Esi Xezekiel bia be woaɖɔ li nu si dzi yeamè nuɖuɖua le na ye eye Yehowa wɔ eƒe biabiaa dzi nɛ ta la, efia be nyagblɔɖilaa wɔ wɔwɔfia la ŋutɔŋutɔ. Eƒe miamekpa dzi mɔmlɔ le tsitre ɖi na to ewo fiaɖuƒea ƒe ƒe 390 vodadawo—si dze egɔme tso ƒe 997 D.M.Ŋ. va de asi na Yerusalem tsɔtsrɔ̃ le ƒe 607 D.M.Ŋ.—tsɔtsɔ. Eƒe ɖusikpa dzi mɔmlɔ le tsitre ɖi na Yuda ƒe ƒe 40 vodadawo tsɔtsɔ, si dze egɔme tso ɣeyiɣi si me woɖo Yeremya nyagblɔɖilae le ƒe 647 D.M.Ŋ. va de asi na ƒe 607 D.M.Ŋ. Le ŋkeke 430 mawo katã me la, Xezekiel nɔ agbe ɖe nuɖuɖu sue aɖe kple tsi ʋɛ aɖe ko nu, tsɔ wɔ nyagblɔɖikpɔɖeŋu be dɔ ato le ɣeyiɣi siwo me woaɖe to ɖe Yerusalem ŋu me.\n5:1-3—Nu kae ɖa sue si Xezekiel ɖe tso esi wòle be wòahlẽ ɖe ya nu ŋu hesa ɖe eƒe avɔ nu la fia? Esia fia be ame susue aɖewo atrɔ gbɔ va Yuda ahagbugbɔ ɖo tadedeagu vavãtɔ anyi le ƒe 70 ƒe aboyomenɔnɔ vɔ megbe.—Xezekiel 11:17-20.\n17:1-24—Ame kawoe hɔ̃ gã eveawo le tsitre ɖi na, alekee woŋe sederti la ƒe ɖɔmee, eye ame kae “alɔ fẽ” si Yehowa ŋe ɖado la le tsitre ɖi na? Hɔ̃ eveawo le tsitre ɖi na Babilon kple Egipte dziɖulawo. Hɔ̃ gbãtɔa va sedertia ƒe ɖɔme, si nye be, eva Dawid fiaƒomea ƒe dziɖula gbɔ. Hɔ̃ sia ŋe atia ƒe ɖɔme to Zedekiya tsɔtsɔ ɖɔ li Yuda fia Yoyaxin me. Togbɔ be Zedekiya ka atam be yeawɔ nuteƒe hã la, eyi ɖadi kpekpeɖeŋu tso hɔ̃ evelia, si nye Egipte dziɖula, gbɔ gake medze edzi nɛ o. Wolée hekplɔe yi aboyome le Babilon be wòaku ɖe afi ma. Yehowa hã ŋe “alɔ fẽ aɖe” si nye Mesia Fia la. Eɖado Ame sia ɖe “to kɔkɔ gã aɖe dzi,” si nye dziƒo Zion To dzi, afi si wòava zu “sederti nyui aɖe” le, si anye yayratsoƒe vavã na ameƒomea.—Nyaɖeɖefia 14:1.\n2:6-8; 3:8, 9, 18-21. Mele be míavɔ̃ ame vɔ̃ɖiwo alo míagbe Mawu ƒe nuxlɔ̃amegbedeasia gbɔgblɔ na wo o. Ne míedze ŋgɔ amewo ƒe ɖekematsɔleme alo tsitretsiɖeŋu la, ele be míasẽ ŋu abe lotamekpe ene. Gake ele be míakpɔ nyuie be míagava lia, agbe vevesese ɖe ame nu, alo asẽ ŋuta le amewo ŋu o. Yesu ƒe dɔme trɔ ɖe ame siwo wòɖe gbeƒã na ŋu, eye nenema kee wòle be dɔmetɔtrɔ naʋã míawo hã míaɖi ɖase na amewo.—Mateo 9:36.\n3:15. Esi Xezekiel xɔ eƒe dɔdeasia vɔ megbe la, eyi ɖanɔ Tel-Abib “ŋkeke adre nu maƒomaƒoe,” eye wònɔ ŋugble dem le gbedeasi si gblɔ ge wòala la ŋu. Ðe manyo be míadi ɣeyiɣi asrɔ̃ nu veviedodotɔe ahade ŋugble le eŋu be míase gbɔgbɔmenyateƒe goglowo me oa?\n4:1–5:4. Ehiã be Xezekiel nabɔbɔ eɖokui eye dzi nanɔ eƒo hafi wòate ŋu awɔ nyagblɔɖi ƒe wɔwɔfia eve siawo. Ele be míawo hã míabɔbɔ mía ɖokui eye dzi nanɔ mía ƒo le dɔ ɖe sia ɖe si Mawu ade mía si la wɔwɔ me.\n7:4, 9; 8:18; 9:5, 10. Mehiã be ame siwo Mawu drɔ̃ toheʋɔnui la ƒe nu nawɔ nublanui na mí alo míafa na wo o.\n7:19. Ne Yehowa he ʋɔnudɔdrɔ̃ va nuɖoanyi sia dzi la, ga manye viɖenu le go aɖeke me o.\n8:5-18. Xɔsegbegbe nye gbɔgbɔmefɔku wuame. “Yakamewo [alo, xɔsegbelawo] ƒe nuƒoƒo tsrɔ̃a wo haviwo.” (Lododowo 11:9) Nunya le eme be míaƒo asa na didi be míaɖo to xɔsegbelawo ƒe nyawo gɔ̃ hã.\n9:3-6. Dzesi la xɔxɔ—kpeɖodzi si nye be míenye Mawu subɔla ɖeadzɔgbe xɔnyɔnyrɔwo, eye be míetu Kristotɔwo ƒe nɔnɔme ɖo—le vevie hena agbetsitsi le “xaxa gã” la me. (Mateo 24:21) Kristotɔ amesiaminawo, siwo ŋutsu si agbalẽŋlɔnu le aklito na le tsitre ɖi na la, xɔ ŋgɔ le dzesidede amewo, si nye Fiaɖuƒegbeƒãɖeɖe kple nusrɔ̃lawo wɔwɔ dɔa, me. Ne míedi be míaƒe dzesia nakpɔtɔ nɔ mía ŋu la, ele be míakpe asi ɖe wo ŋu le dɔ sia wɔwɔ me dzonɔamemetɔe.\n12:26-28. Ele be Xezekiel nagblɔ na ame siwo le alɔme ɖem le eƒe gbedeasia ŋu la gɔ̃ hã be: “[Yehowa ƒe] nyawo katã maganɔ anyi eteƒe nadidi o.” Ele be míawɔ nu sia nu si míate ŋui akpe ɖe amewo ŋu be woaxɔ Yehowa dzi ase hafi wòahe nuɖoanyi sia ƒe nuwuwu avae.\n14:12-23. Mía ŋutɔwo ƒe agbae wònye be míaɖe afɔ siwo ana míakpɔ ɖeɖe. Menye ame aɖekee awɔe ɖe mía nu o.—Romatɔwo 14:12.\n18:1-29. Mía ŋutɔwoe atsɔ míaƒe nuwɔnawo me tsonuwo ƒe agba.\n“ANYIGLÃGO, ANYIGLÃGOWO ƑE ANYIGLÃGO MAWƆ WOE”\nLe aboyomenɔnɔa ƒe ƒe adrelia, si nye ƒe 611 D.M.Ŋ. me la, Israel ame tsitsiwo va Xezekiel gbɔ be ‘yewoabia gbe Yehowa se.’ Wose Israel ƒe aglãdzedze ŋutinya didi aɖe kple nuxlɔ̃me si nye be ‘Yehowa adi eƒe yi’ ɖe wo ŋu. (Xezekiel 20:1; 21:8) Esi Yehowa nɔ nu ƒom le Israel ƒe amegã (Zedekiya) ŋu la, egblɔ be: “Woaɖe tablanu ɖa, eye woaɖe fiakuku ɖi. Maganɔ alea o, ke boŋ woado ame tsɛ ɖe dzi, eye woabɔbɔ amegã ɖe anyi. Anyiglãgo, anyiglãgowo ƒe anyiglãgo mawɔ woe; esia maganɔ anyi o, vaseɖe esime amesi tɔ wònye la [Yesu Kristo] nava, eye matsɔe nɛ.”—Xezekiel 21:31, 32.\nWobu fɔ Yerusalem. Woklo nu le Ohola (Israel) kple Oholiba (Yuda) ƒe nu vɔ̃ dzi. Wotsɔ Ohola “de asi na eƒe ahiãvi, siwo nye Asur-viwo,” xoxo. (Xezekiel 23:9) Oholiba ƒe aƒedozuzu gogo. Toɖeɖe ɖe Yerusalem ŋu hena ɣleti 18 la dze egɔme le ƒe 609 D.M.Ŋ. Ne woɖu dua dzi mlɔeba la, dzidzi aƒo Yudatɔwo ale gbegbe be woaxa nu le dzi me numaƒomaƒoe. Mele be Xezekiel nagagblɔ Mawu ƒe gbedeasi aɖeke na aboyomeawo o va se ɖe esime wòaxɔ dua ƒe tsɔtsrɔ̃ ŋuti nyatakaka tso “ame sisi la” gbɔ.—Xezekiel 24:26, 27.\n21:8—Nu kae nye “yi” si Yehowa di le aku me la? “Yi” si Yehowa zã tsɔ he toheʋɔnu va Yerusalem kple Yuda dzie nye Babilon fia Nebukadnezar kple eƒe aʋakɔ. Ate ŋu aku ɖe Mawu ƒe habɔbɔa ƒe akpa si le dziƒo, si me gbɔgbɔmenuwɔwɔ triakɔwo le, la hã ŋu.\n24:6-14—Nu kae gaze la ƒe ɣebialéle le tsitre ɖi na? Wotsɔ Yerusalem du si ŋu woɖe to ɖo la sɔ kple gaze. Gazea ƒe ɣebialéle nye kpɔɖeŋu na dua ƒe agbe ƒaƒã nɔnɔ—nu makɔmakɔawo, ŋukpenanuwɔwɔ makɔmakɔawo, kple eƒe hlɔ̃dodo. Eƒe makɔmakɔnyenyea xɔ aƒe ɖe eme ale gbegbe be esi wogblẽ gaze gbɔloa ɖe dzoa dzi wòxɔ dzo hebiã hẽ gɔ̃ hã la, eƒe ɣebia gbe dodo le eŋu.\n20:1; 21:5. Nya siwo Israel ame tsitsiwo tsɔ ɖo nya ŋu na Xezekiel ɖee fia be woke ɖi eƒe nyawo. Negadzɔ gbeɖe be míake ɖi Mawu ƒe nuxlɔ̃amenyawo o.\n21:23-27. Togbɔ be Nebukadnezar ka afa hã la, Yehowa ŋutɔe kpɔ egbɔ be dziɖula trɔ̃subɔla sia va dze Yerusalem dzi. Esia ɖee fia be gbɔgbɔ vɔ̃wo gɔ̃ hã mate ŋu ana be Yehowa ƒe ametsrɔ̃lawo nado kpo eƒe tameɖoɖo dzi wɔwɔ o.\n22:6-16. Yehowa lé fu ameŋugbegblẽ, hadzegbenɔnɔ, ŋusẽzazã ɖe mɔ gbegblẽ nu, kple zãnuxɔxɔ. Ele be míaɖoe kplikpaa be míatsri nu gbegblẽ siawo wɔwɔ.\n23:5-49. Ðekawɔwɔ kple dukɔ bubuwo ƒe fiawo kplɔ Israel kple Yuda de gomekpɔkpɔ le dukɔ mawo ƒe alakpamawuwo subɔsubɔ me me. Ele be míaƒo asa na kadodo kple xexea me le mɔ si agblẽ nu le míaƒe xɔse ŋu nu.—Yakobo 4:4.\nGbedeasi Si Le Agbe Eye Wòsẽa Ŋu\nNu nyui kawo gbegbee nye esi míesrɔ̃ tso Xezekiel ƒe agbalẽa ƒe ta 24 gbãtɔ siawo me! Gɔmeɖose siwo le afi ma fia asi nu siwo nana Mawu mekpɔa ŋudzedze ɖe ame ŋu o, ale si míawɔ wòave mía nu, kple nu si ta wòle be míaxlɔ̃ nu ame vɔ̃ɖiwo ɖo. Yerusalem tsɔtsrɔ̃ ŋuti nyagblɔɖia ɖee fia kɔte be Yehowa Mawu ‘nana eƒe amewo sea nya yeyewo, hafi wova dzɔna.’—Yesaya 42:9.\nNyagblɔɖiawo, abe esiwo woŋlɔ ɖe Xezekiel 17:22-24 kple 21:31, 32 ene, ƒo nu tso Mesia Fiaɖuƒea ɖoɖo anyi le dziƒo ŋu. Eteƒe madidi o, dziɖuɖu ma ana woawɔ Mawu ƒe lɔlɔ̃nu le anyigba dzi. (Mateo 6:9, 10) Míate ŋu atsɔ xɔse kple kakaɖedzi sẽŋu anɔ mɔ kpɔm na Fiaɖuƒea ƒe yayrawo. Nyateƒee, “Mawu ƒe nya la le agbe, eye wòsẽa ŋu.”—Hebritɔwo 4:12.\nNu kae dziƒotasiaɖam la le tsitre ɖi na?\nGomekpɔkpɔ le gbeƒãɖeɖedɔa me dzonɔamemetɔe nana be “dzesi” la kpɔtɔ nɔa mía ŋu\nƉoe Ɖe Amewo Ɖoe Ɖe Amewo Nya Vevi Siwo Tso Xezekiel Ƒe Agbalẽa Me—I\nw07 7/1 axa 11-14\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA July 2007


2 MA KORINTOSE 9 AKP - Gbaã ne, iinya sɔ loatsɛrɛ mi - Bible Search\n2 MA KORINTOSE 8 2 MA KORINTOSE 10\n2 MA KORINTOSE 9\nMafɔɖedze Mama Ibuai.\n1Gbaã ne, iinya sɔ loatsɛrɛ mi ɔko i karatã ga boɣɛ sɔ boatã mafɔɖedze wɛrɛba ma i Yudea iso. 2Loɣe sɔ mito mibie sɔ miabuai fiɛ loɔɖe ndamu i mi iso lotã Makedonia maturi sɔ, “Ta igɔgɔwi ne, manyii ma i Akaya ɔɔledza so sɔ maabuai.” Mi kuɖɔɛ gɔgbe ɔpia manyii tsɔra ɔtɔ. 3Kiniɔ ne, nto lopia manyii magbe mi kɔrɛ si maanya sɔ bo ndamu mɛ boɖe i mi iso i ara wagbe ame iiɖe siefe. Lɛ kumɛgɔ bosɛ boɣere ma sɔ miɔledza so ne, loabie sɔ miledza so fiɛ maaba. 4Ɣɛɛ si Makedonia maturi ɔsiai me maba maanya sɔ miiledza so ne, kunuarɛ to kuakpɛ̃ bo fiɛ mi kunuarɛ nto kuasi kuɖo alasɔ mato maabu sɔ bofe mi ifɔ iɖe kaɖu. 5Ne ɔso inya sɔ loapia manyii magbe loɖegu katɔ̃ si mabuai mi mibie ara wa miɣɛ sɔ miatã misɛ. Si mibie karatã misɛ fiɛ boba ne, iate sɔ ɔɖɔɛ miɖɔɛ sɔ miatã ara ɔso fiɛ mitã ne iiɖe ɔɣiɛ ɔso mitã.\nƔaa Sɛ Ɔɖɔɛ Ngɔ Nsɛ Ɔtã Ara Ɔbɔrɛgu I Ɔ̃ Ɔtu Ame.\n6Mitã ikpa mi sɔ ngɔ nsɛ ɔpɛ ɔraɖui garagara ne, ara kɛkɛĩ kere ɔ̃ana. Ɣɛɛ ngɔ lopɛ ɔraɖui gbodzoo ne, ɔto ɔ̃afɛ̃ ara gbodzoo. 7Ne ɔso mi ndɛ̃ ɔbiara kɛkɛ si ɔtã nnɛ ɔɣɛ ɔsɛ. Iiɖe ɔɣiɛ ɣee kaboso ame, alasɔ Ɣaa sɛ ɔɖɔɛ ngɔ nsɛ ɔtã ara ku isoɣɔ. 8Fiɛ Ɣaa to ɔ̃awo mi ira biara ɔtã sɔ miana ara miɖo nwa ɔɖuɖu lonya mi sɔ ɔwi biara ne, miawo ɔbuai i karabara sɛɛ biara ame. 9Ɔko Sekelea ɔɣɛ sɔ,\n“Ɔsɛ ɔkurisi ɔ̃ kɔrɔ̃ ame ɔtã mawɛrɛba,\nfiɛ ɔ̃ kayiribielea na kawirikɔ̃.”\n10Ɣaa gɔ nsɛ ɔtã kpɛ̃dze ɔraɖui pɛa gu araɖea ne, ɔto ɔ̃atã mi ɔɖui gɔ miapɛ fiɛ ɔ̃atã ɔlɛ kukaakɔ sɔ miafɛ̃ ara gbodzoo ala kumɛgɔ mitã ara ku ɔtu ɔso. 11Ɔto ɔ̃atã miɖe maranase siare sɔ miawo ara ɔtã ɔwi biara ame sɔ maturi aapɛ Ɣaa siba i mi karatã ga mafɔ mabɔrɛgu i bo kɔrɛ ɔso.\n12Alasɔ karabara ga mibara ngbe ne, iiɖe mafɔɖedze ɔnɔwɛ̃ inyaa kaɖaɛ, ɣɛɛ itã maturi gbodzoo ɔpɛ Ɣaa siba 13Si mipia kubɛ mitã ibuai nɛgbe ne, maturi to maale Ɣaa sɔ mifɔ Kristo Itɔ̃me Bielea, mikã atsue fiɛ mito ara mitã ma gu maturi mama. 14Mato maasu situ ɣɔa makparama kayi i mi iti ala abualɛra siare wa i Ɣaa ɔtã mi ɔso. 15Mitã bopɛ Ɣaa siba i karatã ga karɔ̃ boibawo ɔnɔ fiɛ ɔsu ɔtã bo iti.


1, 2. Nya kae wòle be nàbia ɖokuiwò, eye nu ka tae wòle vevie?\nÈSRƆ̃E le Biblia me be ame geɖe siwo gblɔna be yewosubɔa Mawu la wɔa nu siwo Mawu lé fui alo fiaa nu mawo amewo. (2 Korintotɔwo 6:17) Esia tae Yehowa de se na mí be míado le “Babilon Gã” si nye alakpasubɔsubɔ la me. (Nyaɖeɖefia 18:2, 4) Nu kae nàwɔ? Ele be mía dometɔ ɖe sia ɖe natia nu si wòawɔ, eye ele be míabia mía ɖokui be, ‘Ðe medi be masubɔ Mawu le mɔ si nu wòdii la nua, alo ɖe mayi edzi anɔ subɔm abe ale si ko mele ewɔm xoxo enea?’\n2 Ne èdo le alakpasubɔsubɔha me alo ŋlɔ agbalẽ na wo be yedo le wo me vɔ la, ke enyo ŋutɔ. Gake ate ŋu anye be le ememe la, ègakpɔa dzidzɔ ɖe alakpasubɔsubɔhawo ƒe nuwɔna alo kɔnu aɖewo ŋu kokoko. Na míadzro nuwɔna kple kɔnu siawo dometɔ aɖewo me eye míakpɔ nu si tae wòle vevie be míabu wo abe ale si Mawu bua woe ene.\nLEGBAWO, NƆNƆMEWƆWƆWO KPLE TƆGBUI KUKUWO SUBƆSUBƆ\n3. (a) Nu ka tae wòate ŋu asesẽ na ame aɖewo be woadzudzɔ nɔnɔmewɔwɔwo zazã le woƒe tadedeagu me? (b) Nya kae Biblia gblɔ tso nɔnɔmewɔwɔwo zazã le Mawu subɔsubɔ me ŋu?\n3 Legbawo, nɔnɔmewɔwɔwo, voduwo kple trɔ̃xɔwo le ame aɖewo ƒe aƒe me siwo wozãna tsɔ subɔa Mawui ƒe geɖe. Ne aleae wòle le gowòme la, awɔ moya na wò alo awɔ na wò gɔ̃ hã be manya wɔ be woasubɔ Mawu nu siawo manɔmee o. Gake ɖo ŋku edzi be Yehowae fiaa ale si wòle be míasubɔe la mí. Eye Biblia gblɔe eme kɔ ƒãa be Yehowa medi be míazã legbawo kple nɔnɔmetatawo le Mawu subɔsubɔ me o.—Xlẽ 2 Mose 20:4, 5; Psalmo 115:4-8; Yesaya 42:8; 1 Yohanes 5:21.\n4. (a) Nu ka tae mele be míasubɔ mía tɔgbui kukuwo o? (b) Nu ka tae Yehowa de se na eƒe amewo be womegatee kpɔ be yewoaƒo nu kple kukuawo o?\n4 Ame aɖewo tea ŋu zãa woƒe ɣeyiɣi kple ŋusẽ geɖe be yewoadze yewo tɔgbui kukuwo ŋu. Wosubɔa wo gɔ̃ hã. Gake míesrɔ̃e va yi be kukuawo mate ŋu akpe ɖe mía ŋu alo awɔ nu vevi mí o. Womele agbe le afi aɖeke o. Le nyateƒe me la, enye afɔku be míadze agbagba be míado ka kpli wo, elabena gbɔgbɔ vɔ̃wo gbɔe gbedeasi ɖe sia ɖe si adze abe míaƒe ƒometɔ kukua gbɔe wòtso ene la tsona. Esia tae Yehowa de se na Israel-viwo be womegatee kpɔ be yewoaƒo nu kple kukuawo alo aƒo wo ɖokuiwo ɖe gbɔgbɔ vɔ̃wo subɔsubɔ me o.—5 Mose 18:10-12; kpɔ Dzesidenya 26 kple 31.\n5. Nu kae ate ŋu akpe ɖe ŋuwò nàdzudzɔ nɔnɔmewɔwɔwo zazã le Mawu subɔsubɔ me alo nàdzudzɔ tɔgbui kukuwo subɔsubɔ?\n5 Nu kae ate ŋu akpe ɖe ŋuwò nàdzudzɔ legbawo kple nɔnɔmewɔwɔwo zazã le Mawu subɔsubɔ me alo nàdzudzɔ tɔgbui kukuwo subɔsubɔ? Ele be nàxlẽ Biblia ahade ŋugble tso ale si Yehowa bua nu siawoe la ŋu nyuie. Ebua nu siawo be wonye ‘ŋunyɔnuwo.’ (5 Mose 27:15) Do gbe ɖa na Yehowa gbe sia gbe be wòakpe ɖe ŋuwò nàbu nuwo abe ale si wòbua woe ene eye wòakpe ɖe ŋuwò nàsubɔe abe ale si wòdii ene. (Yesaya 55:9) Àte ŋu aka ɖe edzi be Yehowa ana ŋusẽ si nèhiã atsɔ aɖe nu sia nu si do ka kple alakpasubɔsubɔ la ɖa le wò agbe me.\nÐE WÒLE BE MÍAÐU KRISTMAS ƑE AZÃ LA?\n6. Nu ka tae wotiae be woanɔ Yesu ƒe dzigbezã ɖum le December 25 lia dzi?\n6 Azã siwo xɔ ŋkɔ wu le xexea me la dometɔ ɖekae nye Kristmas, eye ame geɖe susuna be Yesu ƒe dzigbezãe woɖuna le azã ma ɖuɣi. Gake le nyateƒe me la, Kristmas do ka kple alakpasubɔsubɔ. Numekugbalẽ aɖe gblɔ be Romatɔ trɔ̃subɔlawoe ɖua ɣe ƒe dzigbezã le December 25 lia dzi. Subɔsubɔhakplɔlawo di be ame geɖe nazu Kristotɔwo. Eya ta togbɔ be menye December 25 lia dzie wodzi Yesu le o hã la, wotiae be yewoanɔ Yesu ƒe dzigbezã ɖum le ŋkeke ma dzi. (Luka 2:8-12) Yesu ƒe nusrɔ̃lawo meɖu Kristmas o. Numekugbalẽ aɖe gblɔ be, le ƒe 200 siwo kplɔ Yesu dzidzi ɖo me la, “ame aɖeke menya gbe si gbe tututu wodzi Yesu o eye ame ʋɛ aɖewo koe tsi dzi ɖe esia nyanya ŋu.” (Nu Goglowo Ƒe Dzɔtsoƒe Kɔkɔe, ele yevugbe me) Yesu dzo le anyigba dzi ƒe alafa geɖe megbe hafi wova te Kristmas-ɖuɖu.\n7. Nu ka tae Kristotɔ vavãwo meɖua Kristmas o?\n7 Ame geɖe nyae be trɔ̃subɔsubɔ mee Kristmas-ɖuɖu kple eŋutikɔnuwo abe kplɔ̃ɖoɖo kple nunana ame nɔewo dzɔ tso. Le kpɔɖeŋu me, wode se ɣeaɖeɣi le Britain kple Amerika ƒe akpa aɖewo be ame aɖeke megaɖu Kristmas o, elabena edzɔ tso trɔ̃subɔsubɔ me. Ne ame aɖe ɖui la, wohea to nɛ. Gake amewo gava te Kristmas-ɖuɖu ake. Nu ka tae Kristotɔ vavãwo meɖua Kristmas o? Elabena wodina be yewoadze Mawu ŋu le nu sia nu me.\nÐE WÒLE BE MÍAÐU DZIGBEZÃ?\n8, 9. Nu ka tae Kristotɔ gbãtɔwo meɖua dzigbezã o?\n8 Azã xɔŋkɔ bubu si amewo ɖunae nye dzigbezã. Ðe wòle be Kristotɔwo naɖu dzigbezã? Ame siwo mesubɔa Yehowa o lae ɖu dzigbezã siwo ŋu woƒo nu tsoe le Biblia me. (1 Mose 40:20; Marko 6:21) Woɖua dzigbezãwo tsɔ dea bubu alakpamawuwo ŋu. Esia tae Kristotɔ gbãtɔwo “bua dzigbezãɖuɖu ɖe sia ɖe be enye trɔ̃kɔnu.”—The World Book Encyclopedia.\n9 Blema Romatɔwo kple Helatɔwo xɔe se be gbɔgbɔ aɖe kpɔa ame ɖe sia ɖe ƒe dzidzi teƒe eye gbɔgbɔ sia kpɔa eta le eƒe agbenɔɣi. Agbalẽ aɖe gblɔ be: “Ƒomedodo wɔnuku aɖe va nɔa gbɔgbɔ sia kple mawu si ƒe dzigbeŋkeke dzi wodzi amea le la dome.”—Dzigbezãɖuɖu Ƒe Ŋutinya (ele yevugbe me).\n10. Nu ka tae Kristotɔwo meɖua dzigbezã egbea o?\n10 Èsusu be Yehowa da asi ɖe azãɖuɖu siwo do ka kple alakpasubɔsubɔ dzia? (Yesaya 65:11, 12) Kura o. Esia tae míeɖua dzigbezã alo azã siwo katã do ka kple alakpasubɔsubɔ o.\nÐE NYA SIA LE VEVIEA?\n11. Nu ka tae ame aɖewo ɖua azãwo? Nu kae wòle be wòanɔ vevie na wò?\n11 Ame aɖewo nyae be trɔ̃subɔsubɔ mee Kristmas kple azã bubuwo dzɔ tso, gake wogaɖua azã siawo kokoko. Wobunɛ be mɔnukpɔkpɔ nyui aɖe si sua ame si be wòakpɔ vovo ɖe eƒe ƒometɔwo ŋu koe azãɖuɣiwo nye. Aleae wò hã nèbunɛa? Menye nu gbegblẽ be ame nadi be yeakpɔ vovo ɖe yeƒe ƒometɔwo ŋu o. Yehowae ɖo ƒomea anyi, eya ta edi be mí kple míaƒe ƒometɔwo dome nanɔ nyuie. (Efesotɔwo 3:14, 15) Gake ele be ale si míanɔ ƒomedodo nyui me kple Yehowa nanɔ vevie na mí wu, ke menye be míaɖu alakpasubɔsubɔhawo ƒe azãwo kple susu be míadze míaƒe ƒometɔwo ŋu o. Esia tae apostolo Paulo gblɔ be: “Midze agbagba ɖe sia ɖe be nu siwo miewɔna la nadze Aƒetɔ la ŋu.”—Efesotɔwo 5:10.\n12. Nu kae ana be Yehowa makpɔ ŋudzedze ɖe azãɖuɖu aɖe ŋu o?\n12 Ame geɖewo buna be afi siwo azã siawo dzɔ tso mele vevie o, gake menye nenemae Yehowa ya bunɛ o. Mekpɔa ŋudzedze ɖe azãɖuɖu siwo dzɔ tso alakpasubɔsubɔ me alo doa amegbetɔwo alo dukɔwo ƒe dzesiwo ɖe ŋgɔ la ŋu o. Le kpɔɖeŋu me, Egiptetɔwo ɖua azã geɖewo na woƒe alakpamawuwo. Esi Israel-viwo ʋu dzo le Egipte megbe la, woɖu Egiptetɔwo ƒe trɔ̃zã aɖe hegblɔ be “míaɖu azã na Yehowa.” Gake Yehowa he to na wo le nu sia ta. (2 Mose 32:2-10) Abe ale si nyagblɔɖila Yesaya gblɔ ene la, mele be míaka “asi nu makɔmakɔ aɖeke ŋu o!”—Xlẽ Yesaya 52:11.\nWƆ NU ÐE AMEWO ŊU TUFAFATƆE\n13. Biabia kawoe ate ŋu ava susu me na wò ne ètso nya me be yemaɖu azã aɖe o?\n13 Ne ètso nya me be yemagaɖu azã aɖe o la, ɖewohĩ nyabiase geɖewo ava susu me na wò. Le kpɔɖeŋu me, àbia be: Nu kae mawɔ ne nye dɔwɔhatiwo biam be nu ka tae nyemeɖua Kristmas o? Nu kae mawɔ ne ame aɖe na Kristmas ƒe nunanam? Nu kae mawɔ ne srɔ̃nye di be maɖu azã aɖe? Aleke makpe ɖe vinyewo ŋu be womagalé blanui le esi womeɖu dzigbezã alo azã bubu aɖe o ta?\n14, 15. Nu kae nàwɔ ne ame aɖe do ƒegbe na wò alo na nu wò le azãɖuɣi?\n14 Ele vevie be wò ŋutɔ nàbu tame nyuie anya ale si nàɖo nya ŋu na amewo le nɔnɔme ɖe sia ɖe me. Le kpɔɖeŋu me, ne amewo do ƒegbe na wò la, mele be nàzi kpi kpɔ wo o. Àte ŋu aɖo eŋu ko be: “Akpe.” Gake ne èkpɔe be amea di be yeanya nu geɖe tso nu si tae mèɖua azãa o ŋu la, àte ŋu atiae be yeaɖe nu me nɛ. Ke hã, wɔe le tufafa, ŋuɖɔɖo kple ameŋububu me ɣesiaɣi. Biblia gblɔ be: “Mina miaƒe nya nadze to ɣesiaɣi, eye dze nanɔ eme, ne mianya ale si wòdze be miaɖo nya ŋu na ame sia ame.” (Kolosetɔwo 4:6) Ðewohĩ àte ŋu aɖe eme na amea be yekpɔa vovo ɖe amewo ŋu eye yelɔ̃a nunana ame hã, gake ɖeko yemedi be yeawɔ esia le azã siawo ɖuɣi o.\n15 Nu kae nàwɔ ne ame aɖe na nane wò le azãɖuɣi? Biblia mede se gbogbowo na mí ku ɖe esia ŋu o, gake egblɔ be ele be míana dzitsinya nyui nanɔ mía si. (1 Timoteo 1:18, 19) Ðewohĩ ame si le nua nam wò la menya be mèɖua azã ma o. Alo amea ate ŋu agblɔ be: “Menya be mèɖua azã sia o, gake medi godoo be mana nu sia wò.” Le go eveawo siaa me la, àte ŋu atiae be yeaxɔe loo alo yemaxɔe o. Gake nu ka kee nèɖatia be yeawɔ o, ele be nàkpɔ egbɔ be dzitsinya nyui kpɔtɔ le ye si. Mímadi be míawɔ naneke si agblẽ mí kple Yehowa dome o.\nALE SI NÀWƆ NU KPLE ƑOWÒMETƆWO\nAme siwo subɔa Yehowa la kpɔa dzidzɔ\n16. Nu kae wòle be nàwɔ ne ƒowòmetɔwo di be nàɖu azã aɖe kpli yewo?\n16 Nu kae nàwɔ ne ƒowòmetɔwo be nàɖu azã aɖe kpli yewo? Mehiã be nàhe nya kpli wo o. Ðo ŋku edzi be wokpɔ mɔ awɔ nu si wodi. Fa tu eye nàde bubu woƒe tiatiawo ŋu abe ale si ko nàdi be woawɔ ɖe ye ŋu ene. (Xlẽ Mateo 7:12.) Gake nu kae nàwɔ ne ƒowòmetɔwo di be nànɔ yewo dome le azãɖuɣi? Hafi nàtso nya me le nu si nàwɔ ŋu la, do gbe ɖa na Yehowa be wòakpe ɖe ye ŋu yeatso nya me le mɔ nyuitɔ nu. Bu nɔnɔmea ŋu, eye nàku nu me tso eŋu. Ðo ŋku edzi be, èdi be yeadze Yehowa ŋu ɣesiaɣi.\n17. Nu kawoe nàwɔ atsɔ akpe ɖe viwòwo ŋu be womagase le wo ɖokuiwo me be nu le yewo ŋu tom o ne wokpɔ amewo le azã ɖum?\n17 Nu kawoe nàwɔ atsɔ akpe ɖe viwòwo ŋu be womagase le wo ɖokuiwo me be nu le yewo ŋu tom o ne wokpɔ amewo le azã ɖum? Àte ŋu anɔ wɔna tɔxɛ aɖewo wɔm na wo ɣeaɖewoɣi. Àte ŋu anɔ nanewo nam wo le vo me hã. Eye nu nyuitɔ siwo nàte ŋu ana viwòwo la dometɔ aɖewoe nye be nàlɔ̃ wo ahakpɔ vovo ɖe wo ŋu.\nNƆ AGBE ÐE SUBƆSUBƆ VAVÃ NU\n18. Nu ka tae wòle be míade Kristotɔwo ƒe kpekpewo?\n18 Ne míedi be míaƒe nu nadze Yehowa ŋu la, ele be míado le alakpasubɔsubɔ me ahadzudzɔ gomekpɔkpɔ le eƒe kɔnuwo kple azãɖuɖuwo me. Gake ehiã hã be míanɔ agbe ɖe subɔsubɔ vavã nu. Aleke míawɔ esiae? Mɔ ɖekae nye be míanɔ Kristotɔwo ƒe kpekpewo dem edziedzi. (Xlẽ Hebritɔwo 10:24, 25.) Kpekpeawo nye subɔsubɔ vavãtɔ ƒe akpa vevi aɖe. (Psalmo 22:22; 122:1) Míedea dzi ƒo na mía nɔewo le kpekpe siawo me.—Romatɔwo 1:12.\n19. Nu ka tae wòle vevie be nàgblɔ Biblia me nyateƒe si nèsrɔ̃ la na amewo?\n19 Subɔsubɔ vavãtɔ ƒe akpa bubu aɖe hãe nye be míagblɔ nu siwo míesrɔ̃na le Biblia me la na amewo. Nu vɔ̃ɖi siwo le edzi yim le xexea me la tena ɖe ame geɖe dzi. Ðewohĩ ènya ame aɖe alea. Gblɔ etsɔmemɔkpɔkpɔ wɔnuku si su asiwò la nɛ. Ne èle Kristotɔwo ƒe kpekpeawo dem eye nèle Biblia me nyateƒea gblɔm na amewo la, àkpɔe be megadzroa ye kura be yeagakpɔ gome le alakpasubɔsubɔhawo kpli woƒe kɔnuwo me o. Ka ɖe edzi be ne ètiae be yeasubɔ Yehowa le mɔ nyuitɔ nu la, dzi adzɔ wò eye Yehowa ayra wò geɖe.—Malaki 3:10.\nNYATEƑENYA 1: TSRI ALAKPASUBƆSUBƆ\n“Mido go le wo dome, eye miɖe mia ɖokui ɖa, . . . eye midzudzɔ asikaka nu makɔmakɔ la ŋu.”—2 Korintotɔwo 6:17\nNu ka tae legbawo, nɔnɔmewɔwɔwo kple tɔgbui kukuwo subɔsubɔ nye nu gbegblẽ?\nYehowa medi be míazã legbawo kple nɔnɔmewɔwɔwo le míaƒe subɔsubɔ me o.\nLe nyateƒe me la, gbɔgbɔ vɔ̃woe ame siwo dina be yewoaƒo nu kple kukuawo la ƒoa nu kple.\nNYATEƑENYA 2: MENYE AZÃÐUÐUWO KATÃE DZEA MAWU ŊU O\n“Midze agbagba ɖe sia ɖe be nu siwo miewɔna la nadze Aƒetɔ la ŋu.”—Efesotɔwo 5:10\nAleke nàwɔ anya ne esɔ be nàkpɔ gome le azãɖuɖu aɖe me?\nEzekiel 44:23; 2 Korintotɔwo 6:14, 15\nKpɔe ɖa be trɔ̃subɔsubɔ mee wòdzɔ tso hã.\nNenye be susu nyuiwoe le ame siwo ɖo azãɖuɖua anyi si hã la, ate ŋu adzɔ be Mawu makpɔ ŋudzedze ɖe eŋu o.\nƑo asa na azãɖuɖu siwo doa amegbetɔwo, amegbetɔ ƒe habɔbɔwo kple dukɔwo ƒe dzesiwo ɖe ŋgɔ.\nWò ŋutɔ da azãɖuɖua kpɔ nyuie, gake kpɔ egbɔ be dzitsinya nyui kpɔtɔ le asiwò le Yehowa ŋkume.\nNYATEƑENYA 3: FA TU NE ÈLE WÒ DZIXƆSEWO ME ÐEM NA AMEWO\n“Mina miaƒe nya nadze to ɣesiaɣi, eye dze nanɔ eme, ne mianya ale si wòdze be miaɖo nya ŋu na ame sia ame.”—Kolosetɔwo 4:6\nAleke wòle be nàɖe wò dzixɔsewo me na amewo?\nDe bubu amewo ƒe tiatiawo ŋu abe ale si ko nàdi be woade bubu yeƒe tiatiawo ŋu ene.\nFa tu ɣesiaɣi, eye mègawɔ dzre kple amewo le wò dzixɔsewo ŋu o.\nƲli wò dzixɔsewo ta le tufafa kple bubu me.\nLe Kristotɔwo ƒe kpekpewo me la, kpekpevala bubuwo ade dzi ƒo na wò eye woakpe ɖe ŋuwò nànya nya siwo nàgblɔ ne wotsɔ nya ɖe wò dzixɔsewo ŋu.\nƉoe Ɖe Amewo Ɖoe Ɖe Amewo Tiae Be Yeasubɔ Mawu\nMía Nɔviwo Ƒe Habɔbɔ Bliboa Katã


Biblia La—Agbalẽ si Tso Mawu Gbɔ | Biblia ƒe Nufiafia\nAleke Biblia la to vovo tso agbalẽ bubu ɖesiaɖe gbɔe?\nAleke Biblia ate ŋu akpe ɖe ŋuwò nàkpɔ kuxi siwo nèdoa goe gbɔe?\nNukata nàte ŋu aka ɖe ŋugbedodo siwo le Biblia me dzi?\n1, 2. Aleke Biblia la nye nunana dodzidzɔname aɖe tso Mawu gbɔe?\nÀTE ŊU aɖo ŋku ɣeyiɣi aɖe si nèxɔ nunana tɔxɛ aɖe tso xɔ̃wò vevi aɖe gbɔ dzia? Anɔ eme be èkpɔ ŋudzedze ɖe nunanaa xɔxɔ ŋu eye wòlé dzi na wò hã. Nyateƒee, ne ame aɖe na nu wò la, efia be edea asixɔxɔ mia kplii dome xɔlɔ̃dzedzea ŋu. Ðikeke mele eme o be àda akpe na xɔ̃wòa be eɖo ŋku ye dzi hena nu ye.\n2 Biblia la nye nunana tso Mawu gbɔ, eye enye nunana si ta wòle be míada akpe ɖo. Agbalẽ tɔxɛ sia gblɔ nusiwo anye ne míate ŋu anya wo gbeɖe o la na mí. Le kpɔɖeŋu me, eƒo nu tso ɣletivi gbogboawo, anyigba la, kple ŋutsu kpakple nyɔnu gbãtɔwo wɔwɔ ŋu. Gɔmeɖose siwo ŋu kakaɖedzi le siwo ate ŋu akpe ɖe mía ŋu míanɔ te ɖe agbemekuxiwo kple dzimaɖitsitsiwo nu la le Biblia me. Egblɔ alesi Mawu ana eƒe tameɖoɖo nava eme ahana nɔnɔmeawo nanyo wu le anyigba dzi. Nunana dodzidzɔname ka gbegbee nye si Biblia la nye!\n3. Nukae Biblia si Yehowa tsɔ na mí la ɖe fia tso eyama ŋu, eye nukatae wònye nunana lédziname?\n3 Biblia la nye nunana lédziname hã, elabena eɖe nane fia mí tso Enala Yehowa Mawu ŋu. Alesi wòtsɔ agbalẽ sia na mí ɖeɖe kura nye kpeɖodzi be edi be míadze si ye nyuie. Nyateƒee, Biblia ate ŋu akpe ɖe ŋuwò nàte ɖe Yehowa ŋu.\n4. Nukae wɔ dɔ ɖe dziwò ku ɖe Biblia ƒe agbɔsɔsɔ si woma ŋu?\n4 Ne Biblia le wò ŋutɔ asiwò la, ke nyae be menye wò ɖeka ko sie wòle o. Wota Biblia bliboa alo eƒe akpa aɖe ɖe gbegbɔgblɔ siwo wu 2,300 me, eye esia wɔe be wòle anyigbadzinɔla siwo wu 90 le alafa me la si. Le mama dedie nu la, womaa Biblia miliɔn ɖeka kple edzivɔ kwasiɖa ɖesiaɖe! Wota Biblia bliboa alo eƒe akpa aɖe ɖekaɖeka biliɔn geɖe. Nyateƒee, agbalẽ bubu aɖeke megali si de Biblia nu o.\n“New World Translation of the Holy Scriptures” Biblia la le gbegbɔgblɔ geɖe me\n5. Mɔ ka nue Biblia la “tso Mawu ƒe gbɔgbɔ me” le?\n5 Gawu la, Biblia la nye agbalẽ si “tso Mawu ƒe gbɔgbɔ me.” (Timoteo II, 3:16) Le mɔ ka nu? Biblia la ŋutɔ ɖo eŋu be: “Gbɔgbɔ kɔkɔe lae ʋã Mawu ƒe ame kɔkɔewo, hafi wogblɔ nya ɖi.” (Petro II, 1:21) Eƒe kpɔɖeŋu enye si: Dɔtɔ aɖe ate ŋu ana eƒe agbalẽŋlɔla naŋlɔ lɛta aɖe nɛ. Dɔtɔa ƒe susuwo kple mɔfiamewoe le lɛtaa me. Eyata eya ƒe lɛtae wònye, ke menye agbalẽŋlɔlaa tɔe o. Nenema ke Mawu ƒe nyawoe le Biblia la me, ke menye amesiwo wòzã woŋlɔe la ƒe nyawoe o. Eyata nyateƒee wònye be Biblia bliboa nye “Mawu ƒe nya.”—Tesalonikatɔwo I, 2:13.\nÐEKAWƆWƆ LE EMENYAWO ME EYE WODE PƐPƐPƐ\n6, 7. Nukatae wòɖe dzesi koŋ be ɖekawɔwɔ le Biblia me nyawo me?\n6 Biblia la ŋɔŋlɔ xɔ ƒe 1,600 kple edzivɔ. Eŋlɔlawo nɔ agbe le ɣeyiɣi vovovowo me eye wonye dɔ vovovo wɔlawo. Wo dometɔ aɖewo nye agbledelawo, lãɖelawo, kple alẽkplɔlawo. Bubuwo nye nyagblɔɖilawo, ʋɔnudrɔ̃lawo, kple fiawo. Nyanyuiŋlɔla Luka nye ɖɔkta. Togbɔ be Biblia la ŋlɔlawo tso teƒe vovovo eye wonye dɔ vovovo wɔlawo hã la, ɖekawɔwɔ le emenyawo me tso eƒe gɔmedzedze vaseɖe nuwuwu. *\n7 Biblia ƒe agbalẽ gbãtɔ gblɔ alesi amegbetɔƒomea ƒe kuxiwo dze egɔmee la na mí. Agbalẽ mamlɛtɔ ɖee fia be woatrɔ anyigba bliboa wòazu paradiso, alo abɔ dzeani aɖe. Nya siwo katã le Biblia me la ku ɖe nusiwo dzɔ le ameƒomea ƒe ŋutinya si xɔ ƒe akpe geɖe me ŋu eye woku ɖe alesi Mawu ƒe tameɖoɖo le eme vamee hã ŋu. Alesi gbegbe ɖekawɔwɔ le Biblia ƒe agbalẽwo me la wɔa dɔ ɖe ame dzi, eye alea tututue míakpɔ mɔ be agbalẽ si tso Mawu gbɔ nanɔ.\n8. Gblɔ kpɔɖeŋu aɖewo siwo fia be Biblia me nyawo sɔ pɛpɛpɛ le dzɔdzɔmeŋutinunya gome hã.\n8 Biblia me nyawo de pɛpɛpɛ le dzɔdzɔmeŋutinunya gome hã. Nya siwo wògblɔ la de ŋgɔ sasasã na nunya si nɔ amewo si ɣemaɣi. Le kpɔɖeŋu me, wode sewo le Mose ƒe Agbalẽ Etɔ̃lia me na blema Israel-viwo ku ɖe ame ɖeɖeɖeaga le dɔléle ta kple le dzadzɛnyenye ŋu evɔ dukɔ siwo ƒo xlã wo ya menya naneke tso lãmesẽnya mawo ŋu o. Le ɣeyiɣi si me nukpɔsusu masɔmasɔ nɔ amewo si ku ɖe nɔnɔme si me anyigba le ŋu la, Biblia ya ƒo nu tso eŋu be ele godoo, alo nogoo. (Yesaya 40:22) Biblia gblɔe wòsɔ pɛpɛpɛ be ‘womeku anyigba ɖe naneke ŋu o.’ (Hiob 26:7) Ele eme baa be menye dzɔdzɔmeŋutinunya ƒe nusrɔ̃gbalẽe Biblia nye o. Gake ne eƒo nu tso nusiwo ku ɖe dzɔdzɔmeŋutinunya ŋu la, esɔna pɛpɛpɛ. Ðe menye aleae míakpɔ mɔ be agbalẽ si tso Mawu gbɔ nanɔ oa?\n9. (a) Aleke wòdze ƒã be Biblia me nyawo de pɛpɛpɛ le ŋutinya me nudzɔdzɔwo me eye be woate ŋu aka ɖe wo dzii? (b) Nukae Biblia-ŋlɔlawo ƒe nyateƒetoto fia wò tso agbalẽa ŋu?\n9 Biblia me ŋutinyawo de pɛpɛpɛ eye kakaɖedzi le wo ŋu hã. Eƒo nu tso nudzɔdzɔ ŋutɔŋutɔwo ŋu tẽ. Menye amewo ƒe ŋkɔwo koe wòyɔ o, ke eyɔ woƒe dzidzime siwo do ŋgɔ hã. * To vovo na xexeme ŋutinyaŋlɔla siwo meƒoa nu tsoa wo detɔwo ƒe kpododonu ŋu zi geɖe o la, Biblia ŋlɔlawo ya to nyateƒe, eye woŋlɔ woa ŋutɔwo ƒe vodadawo kple woƒe dukɔa tɔwo siaa ɖi. Le kpɔɖeŋu me, le Biblia-gbalẽ si nye Mose ƒe Agbalẽ Enelia me la, Mose lɔ̃ faa ŋlɔ eya ŋutɔ ƒe vodada gã si wòwɔ si ta wòxɔ tohehe sesẽ aɖe ɖo la ɖi. (Mose IV, 20:2-12) Nyateƒetoto alea mebɔ kura le ŋutinya me nuŋlɔɖiwo me o, gake Biblia ya to nyateƒe elabena enye agbalẽ si tso Mawu gbɔ.\nAGBALẼ SI ƑE NUNYA SƆ NA AGBENƆNƆ\n10. Nukata mewɔ nuku o be Biblia me nyawo ɖea vi na ame?\n10 Esi wònye Mawu ƒe gbɔgbɔ mee Biblia la tso ta la, “enyo hã na nufiafia, na mokaka, na ɖɔɖɔɖo.” (Timoteo II, 3:16) Ẽ, Biblia nye agbalẽ si me nyawo ɖea vi na ame. Ena míese amegbetɔwo ƒe nɔnɔme gɔme nyuie. Esia mewɔ nuku o elabena Eŋlɔla, Yehowa Mawu, ye nye Wɔla la! Esea míaƒe tamebubu kple seselelãmewo gɔme wu mía ŋutɔwo gɔ̃ hã. Gawu la, Yehowa nya nusiwo míehiã be míakpɔ dzidzɔ. Enya nuwɔna siwo wòle be míaƒo asa na hã.\n11, 12. (a) Nukawo ŋue Yesu ƒo nu tsoe le eƒe Todzimawunya la me? (b) Nya bubu siwo ɖea vi na ame kawoe le Biblia me, eye nukatae eƒe nuxlɔ̃amewo sɔ na ɣeyiɣi ɖesiaɖe?\n11 Wò ya de ŋugble le Yesu ƒe nufiafia xɔŋkɔ si woyɔna be Todzimawunya, si woŋlɔ ɖe Mateo ta 5 vaseɖe ta 7, ŋu kpɔ. Le Yesu ƒe nufiafia tɔxɛ sia me la, eƒo nu tso nya vovovowo ŋu, siwo dometɔ aɖewoe nye alesi míawɔ akpɔ dzidzɔ vavã, alesi míakpɔ masɔmasɔwo gbɔ, alesi míado gbe ɖa, kple alesi míana nukpɔsusu nyuitɔ nanɔ mía si ku ɖe ŋutilãmenuwo ŋu. Ŋusẽ kpɔtɔ le Yesu ƒe nyawo ŋu eye wogaɖea vi egbea abe alesi ko wònɔ le ɣeyiɣi si me wògblɔ nya mawo ene.\n12 Gɔmeɖose aɖewo le Biblia me ku ɖe ƒomegbenɔnɔ, dɔwɔwɔ, kple mía kple amewo dome ƒomedodowo ŋu. Biblia ƒe gɔmeɖosewo sɔ na amewo katã, eye eƒe nuxlɔ̃amewo dzi wɔwɔ ɖea vi ɣesiaɣi. Mawu ƒe nya si wògblɔ to nyagblɔɖila Yesaya dzi la ɖe nunya si le Biblia la me gblɔ kpokploe be: “Nye Yehowa, wò Mawu, enye amesi fia nusi nyo na wò la wò.”—Yesaya 48:17.\nBiblia-ŋlɔla Yesaya gblɔ Babilon ƒe anyidzedze ŋu nya ɖi\n13. Nya kawoe Yehowa to nyagblɔɖila Yesaya dzi gblɔ ɖi tsitotsito ku ɖe Babilon ŋu?\n13 Nyagblɔɖi gbogbo aɖewo le Biblia me, eye wo dometɔ geɖe va eme xoxo. Bu eƒe kpɔɖeŋu aɖe ŋu kpɔ. Yehowa to nyagblɔɖila Yesaya si nɔ anyi le ƒe alafa enyilia D.M.Ŋ. me dzi gblɔe ɖi be woatsrɔ̃ Babilon-dugã la. (Yesaya 13:19; 14:22, 23) Wogblɔ alesi tututu woatsrɔ̃ du lae ɖi tsitotsito. Wogblɔ be asrafo siwo ava dze wo dzi la ana Babilon tɔsisiwo namie eye woazɔ age ɖe dua me aʋa mawɔmawɔe. Mevɔ o. Yesaya ƒe nyagblɔɖia yɔ fia si aɖu Babilon dzi la ŋkɔ gɔ̃ hã—si nye Kores.—Yesaya 44:27–45:2.\n14, 15. Aleke Yesaya ƒe nyagblɔɖi si ku ɖe Babilon ŋu ƒe akpa vevi aɖewo va emee?\n14 Anɔ ƒe 200 megbe—le October 5/6, 539 D.M.Ŋ. ƒe zã kple fɔŋli dome—la, asrafowo va ƒu asaɖa anyi le afisi gogo Babilon. Amekae nye woƒe aʋafia? Persia-fia Kores ye. Alea wòdzɔe be nɔnɔmeawo sɔ keŋ na nyagblɔɖi wɔnuku aɖe me vava. Gake ɖe Kores ƒe aʋakɔa adze Babilon dzi aʋa mawɔmawɔe, abe alesi wogblɔe ɖi enea?\n15 Babilontɔwo nɔ azã ɖum le zã ma me eye wosusui be gli kɔkɔ nyadri si wotu ƒo xlã dua na yewole dedie. Ɣemaɣi la, Kores trɔ mɔ na tɔsisi si sina to dua me la ƒe tsiwo. Eteƒe medidi o, tsia mie va ɖo afisi eƒe amewo ate ŋu azɔ to tɔʋua me aɖo dugã la ƒe gliwo gbɔ. Gake aleke Kores ƒe aʋakɔa awɔ alia gli si woɖo ƒo xlã Babilon? Nukae dzɔ alo nukae meɖadzɔ o, wogblẽ dugã la ƒe agbowo ɖi ŋumaɖɔɖotɔe wonɔ ʋuʋu ɖi le zã ma me!\n16. (a) Nukae Yesaya gblɔ ɖi be adzɔ ɖe Babilon dzi mlɔeba? (b) Aleke Yesaya ƒe nyagblɔɖi si ku ɖe Babilon ƒe aƒedozuzu ŋu la va emee?\n16 Wogblɔ ɖi le Babilon ŋu be: “Womatso aƒe ɖe afima akpɔ o tegbee, eye wòatsi anyi aƒedoe tso dzidzime yi dzidzime, Arabiatɔwo matu agbadɔ ɖe afima o, eye lãkplɔviwo mana lãwo natsyɔ akɔ ɖe afima o.” (Yesaya 13:20) Menye dugã aɖe ƒe anyidzedze ko gblɔmee nyagblɔɖi sia le o. Eɖee fia be Babilon azu aƒedo tegbee. Àte ŋu akpɔ nya siawo me vava ƒe kpeɖodzi egbea. Afisi blema Babilon nɔ tsã—si didi tso Baghdad ƒe anyiehe, le Iraq abe kilometa 80 ene—si amewo megatso aƒe ɖo o la nye kpeɖodzi be nya si Yehowa gblɔ ɖi to Yesaya dzi la va eme, esi wògblɔ be: “Matsɔ tsɔtsrɔ̃ ƒe abaya akplɔe.”—Yesaya 14:22, 23. *\n17. Aleke Biblia ƒe nyagblɔɖiwo me vava doa ŋusẽ ame ƒe xɔsee?\n17 Ðe alesi Biblia nye nyagblɔɖigbalẽ si ŋu kakaɖedzi le la medoa ŋusẽ ame ƒe xɔse ŋutɔ oa? Nyateƒee, ne Yehowa Mawu na eƒe ŋugbedodowo va eme le blema la, ke míate ŋu aka ɖe edzi bliboe be ana ŋugbe si wòdo be anyigba azu paradiso la hã nava eme. (Mose IV, 23:19) Vavãe, ‘agbe mavɔ ƒe mɔkpɔkpɔ si ŋugbe Mawu, amesi mate ŋu aka aʋatso o, do hafi ɣeyiɣi mavɔmavɔwo dze egɔme la le mía si.’—Tito 1:2. *\n18. Nya vevi kae Kristotɔ apostolo Paulo gblɔ le “Mawu ƒe nya” la ŋu?\n18 Nusiwo me míedzro le ta sia me na eme kɔ ƒã be Biblia nye agbalẽ tɔxɛ vavã. Ke hã menye alesi ɖekawɔwɔ le emenyawo me, alesi wòde pɛpɛpɛ le dzɔdzɔmeŋutinunya kple ŋutinya gome, alesi eƒe nunya sɔ na agbenɔnɔ, kple alesi wònye nyagblɔɖigbalẽ si ŋu kakaɖedzi le la ko tae asixɔxɔ le eŋu ɖo o. Kristotɔ apostolo Paulo ŋlɔe ɖi be: “Mawu ƒe nya la le agbe, eye wòsẽa ŋu, eye wòɖana wua yi nuevee sia yi nuevee, eye wòƒona ɖe ame yina ɖe eme, halase esime wòmãa luʋɔ kple gbɔgbɔ kple ƒunukpeƒeewo kpakple ƒutomemi me, eye wònye tamesusuwo kple dzimedidiwo ƒe ʋɔnudrɔ̃la.”—Hebritɔwo 4:12.\n19, 20. (a) Aleke Biblia ate ŋu akpe ɖe ŋuwò nàdzro ɖokuiwò mee? (b) Aleke nàwɔ aɖe ŋudzedzekpɔkpɔ afia ɖe Mawu ƒe nunana tɔxɛ si nye Biblia ŋu?\n19 Mawu ƒe “nya,” alo eƒe gbedasi, xexlẽ le Biblia me ate ŋu atrɔ míaƒe agbenɔnɔ. Ate ŋu akpe ɖe mía ŋu míadzro mía ɖokui me nyuie fifia wu. Ðewohĩ míagblɔ be míelɔ̃ Mawu, gake alesi míewɔa nu ɖe eƒe Nya, Biblia, si tso gbɔgbɔ me la ƒe nufiamewo ŋue aɖe alesi tututu míaƒe tamesusu, kple míaƒe dzimedidi ŋutɔŋutɔwo gɔ̃ hã, le la afia.\n20 Biblia nye agbalẽ si tso Mawu gbɔ vavã. Enye agbalẽ si wòle be míaxlẽ, asrɔ̃, ahade asixɔxɔ eŋu. Ðe ŋudzedzekpɔkpɔ fia ɖe nunana sia si tso Mawu gbɔ ŋu to alesi nàyi edzi adzro emenyawo mee dzi. Ne èyi esia wɔwɔ dzi la, àva se Mawu ƒe tameɖoɖo na ameƒomea gɔme nyuie. Míadzro nusi tututu tameɖoɖo ma nye kple alesi wòava emee la me le ta si kplɔ esia ɖo me.\n^ mm. 6 Togbɔ be ame aɖewo gblɔna be Biblia ƒe akpa aɖewo tsi tre ɖe emenya bubu aɖewo ŋu hã la, kpeɖodzi mele woƒe nyawo ŋu o. Kpɔ agbalẽ si nye The Bible—God’s Word or Man’s? (La Bible: Parole de Dieu ou des hommes?) si Yehowa Ðasefowo ta ƒe ta 7 lia.\n^ mm. 9 Le kpɔɖeŋu me, de dzesi dzidzime si me Yesu dzɔ tso si ŋu nya wogblɔ tsitotsito le Luka 3:23-38.\n^ mm. 16 Hena nyatakaka bubu geɖe ku ɖe Biblia ƒe nyagblɔɖiwo ŋu la, kpɔ agbalẽ gbadza si nye Agbalẽ si Nyo na Amesiame, si Yehowa Ðasefowo ta, ƒe axa 27-9.\n^ mm. 17 Babilon ƒe tsɔtsrɔ̃ nye Biblia ƒe nyagblɔɖi geɖe siwo va eme la dometɔ ɖeka ko. Kpɔɖeŋu bubuwoe nye Tiro kple Niniwe ƒe tsɔtsrɔ̃. (Xezekiel 26:1-5; Zefanya 2:13-15) Azɔ hã Daniel ƒe nyagblɔɖia ƒo nu tso xexemeŋusẽ siwo ava ɖe wo nɔewo yome aɖu dzi le Babilon ƒe anyidzedze megbe ŋu. Wo dometɔ aɖewoe nye Medo-Persia kple Hela fiaɖuƒewo. (Daniel 8:5-7, 20-22) Kpɔ Megbenyawo, le axa 199-201 hena Mesia la ŋuti nyagblɔɖi geɖe siwo va eme ɖe Yesu Kristo dzi la ƒe numeɖeɖewo.\nBiblia la tso Mawu ƒe gbɔgbɔ me, eye le esia ta emenyawo de pɛpɛpɛ eye kakaɖedzi le wo ŋu.—Timoteo II, 3:16.\nNya siwo le Mawu ƒe Nya la me dzi wɔwɔ ɖea vi ɣesiaɣi le agbe me.—Yesaya 48:17.\nMawu ƒe ŋugbedodo siwo le Biblia me la ava eme godoo.—Mose IV, 23:19.\nƉoe Ɖe Amewo Ɖoe Ɖe Amewo Biblia La—Agbalẽ si Tso Mawu Gbɔ


11 Yehowa ƒe gbe si va na Yeremiya lae nye esi: 2 “Mise nubabla sia me nyawo! “Gblɔe* na Yudatɔwo kple Yerusalem nɔlawo, 3 eye nàgblɔ na wo be, ‘Ale Yehowa, Israel ƒe Mawu la, gblɔe nye esi: “Aɖi ame si meɖoa to nubabla sia me nyawo o la ŋu,+ 4 nya siwo ƒe se mede na mia tɔgbuiwo le gbe si gbe mekplɔ wo tso Egipte-nyigba dzi,+ tso galólokpo me+ ye nye be, ‘Miɖo to nye gbe, eye miwɔ nu siwo katã ƒe se mede na mi; ekema mianye nye dukɔ, eye manye mia Mawu,+ 5 ne mawɔ atam si meka na mia tɔgbuiwo be matsɔ anyigba si dzi notsi kple anyitsi le sisim le+ ana wo la dzi, abe ale si wòle egbe sia ene.’”’” Eye megblɔ be: “Oo, Yehowa, Amen.”* 6 Eye Yehowa gblɔ nam be: “Ðe gbeƒã nya siawo katã le Yuda duwo me kple Yerusalem kpɔdomeewo be: ‘Mise nubabla sia me nyawo, eye miwɔ wo dzi. 7 Elabena mexlɔ̃ nu mia tɔgbuiwo vevie le gbe si gbe mekplɔ wo tso Egipte-nyigba dzi va se ɖe egbe sia; mexlɔ̃a nu wo* enuenu be: “Miɖo to nye gbe.”+ 8 Ke womeɖo to o, eye womeƒu to anyi o, ke boŋ wo dometɔ ɖe sia ɖe zɔ le eya ŋutɔ ƒe dzimesesẽ vɔ̃ɖi la nu.+ Eya ta mehe nya siwo katã le nubabla sia me siwo ŋu mede se le na wo eye womewɔ wo dzi o la va wo dzi.’” 9 Eye Yehowa gblɔ nam be: “Yudatɔwo kple Yerusalem nɔlawo ɖo nugbe. 10 Wotrɔ ɖe wo tɔgbui siwo gbe be yewomaɖo to nye nyawo o ƒe vodadawo ŋu.+ Woawo hã wodze mawu bubuwo yome hesubɔ wo.+ Israel ƒe aƒe kple Yuda ƒe aƒe la tu nye nu, si mebla kple wo tɔgbuiwo la.+ 11 Eya ta ale Yehowa gblɔe nye esi, ‘Kpɔ ɖa, mahe vɔ̃ ava wo dzi,+ eye womate ŋu asi le enu o. Ne woyɔm be maxɔ na yewo la, nyemaɖo to wo o.+ 12 Eye Yuda duwo kple Yerusalem nɔlawo ayi aɖayɔ mawu siwo wosaa vɔ na* be woakpe ɖe yewo ŋu,+ gake womate ŋu axɔ na wo le woƒe xaxaɣi la o. 13 Elabena Yuda, wò mawuwo va sɔ gbɔ abe wò duwo ke ene, eye ale si Yerusalem ƒe ablɔwo sɔ gbɔe la, nenemae nèɖi vɔsamlekpuiwo na ŋukpenanu* la, be miasa vɔ le wo dzi na Baal.’+ 14 “Ke wò* la, mègado gbe ɖa ɖe dukɔ sia ta o. Mègaƒo koko alo ado gbe ɖa ɖe wo ta o,+ elabena ne wodo ɣli yɔm le woƒe xaxaɣi la, nyemaɖo to wo o. 15 Nu ka dimee nye lɔlɔ̃tɔ le le aƒenye meEsi wo dometɔ geɖe wɔ tame vɔ̃ siwo woɖo dzi? Ne vɔ̃ va dziwò la, ɖe woatsɔ vɔsalã kɔkɔewo* atsi enua? Ðe nàtso aseye ɣemaɣia? 16 Yehowa yɔa wò tsã be amiti damaSi kutsetse nyuiwo ɖo atsyɔ̃ na. Edo dzo wòle bibim ɖe eŋu le hoowɔwɔ gã aɖe me,Eye woŋe eƒe alɔwo. 17 “Aʋakɔwo ƒe Yehowa, Ame si do wò+ la, ŋutɔ gblɔ be vɔ̃ ava dziwò le nu vɔ̃ɖi siwo Israel ƒe aƒe kple Yuda ƒe aƒe wɔ, esi wodo dzudzɔ na Baal tsɔ do dziku nam la ta.”+ 18 Yehowa gblɔe nam, ne manya;Èna mekpɔ woƒe nuwɔnawo ɣemaɣi. 19 Ke mele abe alẽvi fafa, si wokplɔ yina wuwu ge ene. Nyemenya kura be ŋunyee woɖo tame vɔ̃ ɖo o, esi wogblɔ be:+ “Mina míagblẽ ati la kple eƒe tsetse siwo le edzi la dome,Eye míatsrɔ̃e ɖa le agbagbeawo ƒe anyigba dzi,Ne woagaɖo ŋku eƒe ŋkɔ dzi azɔ o.” 20 Ke aʋakɔwo ƒe Yehowa drɔ̃a ʋɔnu dzɔdzɔe;Edzroa dzimesusuwo* kple dzia me kpɔ.+ Na makpɔ ale si nàbia hlɔ̃ woe la teƒe,Elabena asiwò me metsɔ nye nya de. 21 Eya ta ale Yehowa gblɔ ɖe Anatottɔ+ siwo di be yewoaɖe wò agbe* ɖa hele gbɔgblɔm be, “Mègagblɔ nya ɖi le Yehowa ƒe ŋkɔ me o,+ ne màgaku le mía si me o” la ŋue nye esi; 22 ɛ̃, ale aʋakɔwo ƒe Yehowa gblɔe nye esi: “Kpɔ ɖa, mabia akɔnta wo. Ðekakpuiwo atsi yi nu,+ eye wo viŋutsuwo kple wo vinyɔnuwo aku le dɔwuame ta.+ 23 Ame aɖeke masusɔ na wo o, elabena mahe vɔ̃ ava Anatottɔwo+ dzi, le ƒe si me mabia akɔnta wo.”


GBE BUBU Albanian Arabic Armenian (West) Assamese Bengali Bicol Bislama Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Efik Estonian Eŋlisi Eʋegbe Finnish Franse Ga German Gujarati Hiligaynon Hindi Hungarian Igbo Indonesian Italian Japanese Kannada Kinyarwanda Korean Latvian Lithuanian Malagasy Malayalam Marathi Mizo Myanmar Norwegian Pangasinan Papiamento (Curaçao) Persian Polish Portuguese Punjabi Rarotongan Romanian Sepedi Setswana Shona Silozi Slovak Slovenian Spanish Sranantongo Swahili Swedish Tahitian Telugu Thai Tshiluba Tsonga Turkish Twi Ukrainian Urdu Vietnamese Zulu\nGBƆGBƆMEVIÐEWO nɔa vevie na Kristotɔ vavãwo wu. Ke hã, ɖetsɔtsɔ le ame bubuwo ƒe ŋutilãmenyonyo me hã le vevie na wo. Zi geɖe la, wonaa nu amesiwo ɖo xaxa me. Nɔvilɔlɔ̃ ʋãa Kristotɔwo be woakpe ɖe haxɔsetɔ siwo nu hiã la ŋu.—Yohanes 13:34, 35.\nLɔlɔ̃ na gbɔgbɔ me nɔviŋutsuwo kple nɔvinyɔnuwo ʋã apostolo Paulo be wòawɔ ɖoɖo be hame siwo le Axaya, Galatia, Makedonia, kple Asia ƒe nutowo me nadzɔ nu. Nukae wɔe be esia va hiã? Aleke wowɔ ɖoɖo ɖe kpekpeɖeŋunanaa ŋui? Aleke wowɔ nu ɖe eŋui? Eye nukatae wòle be míatsɔ ɖe le nusi dzɔ me?\nNɔnɔme si me Yerusalem Hamea Nɔ\nLe ƒe 33 M.Ŋ. ƒe Pentekoste megbe la, Yudatɔ kple trɔ̃subɔla zu Yudatɔ siwo tso teƒe vovovo siwo va zu nusrɔ̃lawo le Pentekoste-ŋkekea dzi la tsi Yerusalem hena ɣeyiɣi aɖe be woasrɔ̃ nu geɖe tso xɔse vavãa ŋu. Le afisi wòhiã le la, hati tadeagulawo tsɔ dzidzɔ kpe asi ɖe amesiawo ƒe agbanɔamedziawo tsɔtsɔ ŋu le woƒe anyinɔɣi sia me. (Dɔwɔwɔwo 2:7-11, 41-44; 4:32-37) Tɔtɔ si Yuda dukɔmeviwo ƒe aglãdzedze kple nuvlowɔha ƒe ŋutasesẽ he va dukɔa me anya na hiahiãa nu gasẽ wu. Gake be Kristo yomedzela aɖeke nagatsi dɔ o la, womaa nu na ahosi siwo nu hiã gbesiagbe. (Dɔwɔwɔwo 6:1-6) Herodes ti hamea yome vevie, eye le ƒe 40-awo M.Ŋ. ƒe domedome la, dɔwuame gblẽ nu le Yudea ŋu. Le Yesu yomedzelawo gome la, esiawo katã he nusi Paulo yɔ be “fukpekpewo,” “xaxawo,” kple “[woƒe] ŋutinuwo haha” vɛ.—Hebritɔwo 10:32-34; Dɔwɔwɔwo 11:27–12:1.\nLe ƒe 49 M.Ŋ. lɔƒo la, nɔnɔmea gakpɔtɔ sẽ. Eyata esi wolɔ̃ ɖe edzi be Paulo ƒe susu nenɔ Trɔ̃subɔdukɔwo me tɔwo ŋu wu vɔ megbe hã la, Petro, Yakobo, kple Yohanes xlɔ̃ nui be eƒe “ŋkuwo nanɔ ame dahewo dzi.” Esia ƒe agbagba dzemee Paulo nɔ.—Galatiatɔwo 2:7-10.\nÐoɖowɔwɔ ɖe Nudzɔdzɔa Ŋu\nPaulo kpɔ nudzɔdzɔ na Kristotɔ dahe siwo le Yudea dzi. Le ƒe 55 M.Ŋ. me lɔƒo la, egblɔ na Korintotɔwo be: “Le nudzɔdzɔ na ame kɔkɔeawo ŋuti, alesi meɖoe na Galatia-hamewo la, nenema ke miawo hã miwɔ. Kwasiɖa ƒe ŋkeke gbãtɔ dzi la mia dometɔ amesiame natsɔ nane adzra ɖo ɖi vovo ɖe ye ŋutɔ gbɔ, eye wòaƒo enu ƒu le eƒe viɖekpɔkpɔ nu . . . [Ekema] matsɔ agbalẽwo ade asi na amesiwo ke miekpɔ be, wodze la, aɖo wo ɖa, ne woatsɔ miaƒe nunana ayi Yerusalem.” (Korintotɔwo I, 16:1-3) Le ƒe ɖeka megbe la, Paulo gblɔ be Makedonia kple Axaya nɔ gome kpɔm le nudzɔdzɔa me. Eye esi wotsɔ nusiwo wokpɔ la yi Yerusalem la, amedɔdɔ siwo tso Asia nutowo me yi la ɖo kpe edzi be hame siwo le nuto ma me hã dzɔ nu.—Dɔwɔwɔwo 20:4; Korintotɔwo II, 8:1-4; 9:1, 2.\nWomezii ɖe ame aɖeke dzi be wòadzɔ nu wu alesi wòate ŋui o. Ke boŋ be enye dadasɔ ƒe nya ale be amesiwo ana geɖe la tɔ nate ŋu akpɔ ame kɔkɔe siwo nɔ Yerusalem kple Yudea ƒe hiahiãwo gbɔ. (Korintotɔwo II, 8:13-15) Paulo gblɔ be: “Amesiame abe alesi wòɖo ɖi le eƒe dzi me ene, menye kple veve alo dzizizi o; elabena amesi na nu kple dzidzɔ la, eyae Mawu lɔ̃na.”—Korintotɔwo II, 9:7.\nApostoloa ɖe susu si tae wòle be Korintotɔwo nadzɔ nu faa la me. Yesu ‘va da ahe ɖe wo ta, bene woawo la woato eƒe ahedada la me azu kesinɔtɔwo’ le gbɔgbɔ me. (Korintotɔwo II, 8:9) Ðikeke mele eme o be woadi be yewoasrɔ̃ nunana ƒe gbɔgbɔ si nɔ esi la. Gawu la, esi Mawu nɔ wo wɔm “kesinɔtɔwo le nusianu me” ta la, esɔ be woakpe asi ɖe ame kɔkɔewo ƒe nuhiahiãwo gbɔ kpɔkpɔ ŋu.—Korintotɔwo II, 9:10-12.\nNudzɔlaawo ƒe Nɔnɔme\nMíate ŋu asrɔ̃ nu geɖe tso lɔlɔ̃nu faa nudzɔdzɔ ŋu to ŋugbledede le amesiwo dzɔ nu le kpekpeɖeŋunana ame kɔkɔewo ƒe ɖoɖoa me le ƒe alafa gbãtɔa me ƒe nɔnɔme ŋu. Nudzɔdzɔa ɖee fiaa be menye ɖetsɔtsɔ le hati Yehowa subɔla dahewo me koe na wodzɔ nuawo o. Efia be nɔvisilelé nɔ Yudatɔ kple Trɔ̃subɔla zu Kristotɔwo dome. Nuawo dzɔdzɔ kple wo xɔxɔ nye ɖekawɔwɔ kple xɔlɔ̃wɔwɔ si le Trɔ̃subɔla kple Yudatɔ siawo dome ƒe dzesi. Woma ŋutilã me kple gbɔgbɔ me nuwo siaa.—Romatɔwo 15:26, 27.\nAnɔ eme be Paulo mekpe Makedonia Kristotɔwo tẽ be woadzɔ nu o—elabena hiãkame nɔ fu ɖem na woawo hã. Ke hã, ‘woyi edzi nɔ kuku ɖem be woana mɔnukpɔkpɔ yewo be yewoadzɔ nu.’ Togbɔ be wonɔ “xaxa me dodokpɔ geɖe me” hã la, wotsɔ dzidzɔ ‘na nu wu alesi woate ŋui’! (Korintotɔwo II, 8:1-4) Edze ƒã be alesi wole wo nu tsomee be woƒe subɔsubɔ mewɔ ɖeka kple Romatɔwo ƒe sewo o la nye woƒe xaxa me dodokpɔ ƒe akpa aɖe. Eyata eme kɔ be woase veve ɖe wo nɔvi siwo le Yudea, amesiwo le nɔnɔme sesẽ mawo tɔgbe me tom la nu.—Dɔwɔwɔwo 16:20, 21; 17:5-9; Tesalonikatɔwo I, 2:14.\nTogbɔ be Paulo zã dzonɔameme si nɔ Korintotɔwo me gbã ɖe nudzɔdzɔa ŋu tsɔ de dzi ƒo na Makedoniatɔwo hã la, dzonɔameme si nɔ Korinto la nu va fa. Azɔ apostoloa yɔ Makedoniatɔawo ƒe dɔmenyonyo tsɔ ʋã Korintotɔawoe. Ekpɔe be esɔ be yeaɖo ŋku edzi na wo be ɣeyiɣia de be woawɔ nusi gɔme wodze ƒe ɖeka do ŋgɔ la ade goe. Nukae dzɔ?—Korintotɔwo II, 8:10, 11; 9:1-5.\nTito ye do nudzɔdzɔ ƒe nyaa ɖa le Korinto, gake kuxiwo do mo ɖa siwo anya gblẽ eƒe agbagbadzedzewo me. Esi Tito yi va gblɔe na Paulo le Makedonia megbe la, etrɔ gbɔ hekplɔ ame eve bubu ɖe ŋuti be woado ŋusẽ hame si le Korinto be woadzɔ nua awu enu. Ame aɖewo anya si ahama be ɖe Paulo di be yeatafa Korintotɔawo. Ðewohĩ esia tae wòdɔ ŋutsu etɔ̃ be woaɖa kpɔ nudzɔdzɔa dzi eye wòŋlɔ agbalẽ kpe ɖe wo dometɔ ɖesiaɖe ŋu. Paulo gblɔ be: “Míele mɔ xem na esia, bena ame aɖeke nagaka mo na mí le nudzɔdzɔ gã sia, si míena wodzɔ la ŋuti o. Elabena míaƒe tamesusuwo le nu nyui yome, menye le Aƒetɔ la ŋku me ɖeɖeko o, ke le amewo ŋku me hã.”—Korintotɔwo II, 8:6, 18-23; 12:18.\nNunanaawo Tsɔtsɔ Yii\nKaka ƒe 56 M.Ŋ. ƒe adame naɖo la, woɖoe be woatsɔ ga si wodzɔ la ayi Yerusalem. Amesiwo nudzɔlaawo tia la akpe ɖe Paulo ŋu ayi. Dɔwɔwɔwo 20:4 gblɔ be: “Eye amesiwo ɖoe ɖa vaseɖe Asia la, woawo nye: Sopatre, Piro, Beroiatɔ la ƒe vi, Aristarxo kple Sekundo tso Tesalonika; Gayo, Derbetɔ, kple Timoteo; Tixiko kple Trofimo tso Asia.” Edze ƒã be Luka, amesi anya nɔ Kristotɔ siwo nɔ Filipi teƒe la, hã nɔ wo dome. Eyata, ne mede ɖeke o la, ŋutsu asieke ye de dɔa gbe.\nAgbalẽnyala Dieter Georgi gblɔ be: “Anɔ eme be ga siwo wodzɔ ƒo ƒu la anya sɔ gbɔ, elabena ne menye nenema o la, ekema viɖe aɖeke manɔ agbagba siwo Paulo kple ame dɔdɔ gbogboawo dze mlɔeba la ŋu o.” Menye nuawo ƒe dedienɔnɔ ta koe ameawo nɔ Paulo ŋuti ɖo o, ke boŋ be womagatsɔ anukwaremaɖimaɖi ƒe nya aɖeke ɖe eŋu o. Amesiwo wodɔ la nɔ Trɔ̃subɔla zu Kristotɔwo ƒe hameawo teƒe le ame kɔkɔeawo ŋkume le Yerusalem.\nEsi ame dɔdɔawo ɖo tɔdziʋu tso Korinto yi Siria ta la, woanya ɖo Yerusalem le Ŋutitotoŋkekenyuia ɖuɣi. Gake esi wose be woɖo nugbe be woawu Paulo la na be wotrɔ ɖoɖoawo. (Dɔwɔwɔwo 20:3) Ðewohĩ eƒe futɔwo anya ɖoe be yewoawui le ƒua dzi.\nNu bubuwo hã nɔ vevie na Paulo. Hafi wòadzo la, eŋlɔ na Kristotɔ siwo nɔ Roma be woado gbe ɖa be ‘woaɖe ye atso tosẽla, siwo le Yudea la si me, eye bena yeƒe subɔsubɔdɔ, si yewɔ hena Yerusalem la, nadze ame kɔkɔewo ŋu nyuie.’ (Romatɔwo 15:30, 31) Togbɔ be ame kɔkɔeawo axɔ nudzɔdzɔawo kple ŋudzedzekpɔkpɔ deto, ɖikekemanɔmee hã la, nusi anya nɔ vevie na Paulo enye kuxi si eƒe vava ade Yudatɔawo dome.\nLe nyateƒe me la, apostoloa ƒe ŋkuwo nɔ ame dahewo dzi. Togbɔ be Ŋɔŋlɔawo megblɔ ɣeyiɣi si me wotsɔ nudzɔdzɔawo na o hã la, etsɔtsɔ yii tu ɖekawɔwɔ ɖo eye wòna mɔnukpɔkpɔ Trɔ̃subɔla zu Kristotɔwo be woaɖe ŋudzedzekpɔkpɔ afia Yudatɔ haxɔsetɔwo ɖe gbɔgbɔmekesinɔnu siwo woxɔna tsoa wogbɔ ta. Paulo ƒe gbedoxɔa me yiyi esime wòɖo Yerusalem megbe kpuie la he tɔtɔ aɖe si na wolée la vɛ. Gake esia na mɔnukpɔkpɔwo su esi be wòɖi ɖase na mɔmefiawo kple fiawo.—Dɔwɔwɔwo 9:15; 21:17-36; 23:11; 24:1–26:32.\nMíaƒe Nudzɔdzɔwo Egbea\nNu geɖe trɔ tso ƒe alafa gbãtɔ me va ɖo fifia—gake menye gɔmeɖose veviwo o. Kristotɔwo nya nu tso gadzɔdzɔ ƒe hiahiã ŋu nyuie. Ele be nudzɔdzɔ ɖesiaɖe si woawɔ na amesiwo hia tu la nanye esi nye lɔlɔ̃nu faa tɔ, si lɔlɔ̃ na Mawu kple na ame havi ye aʋã wo be woawɔ.—Marko 12:28-31.\nAfɔ siwo woɖe le kpekpeɖeŋunana ame kɔkɔewo me le ƒe alafa gbãtɔ me ɖee fia be wokpɔ nudzɔdzɔ siawo dzi nyuie eye wowɔe le anukwareɖiɖi me. Le nyateƒe me la, Yehowa Mawu nya nu tso hiahiãwo ŋu, eye wowɔa ɖoɖo na eƒe subɔlawo ale be togbɔ be nɔnɔme sesẽwo anɔ anyi hã la, woate ŋu ayi edzi anɔ gbeƒã ɖem Fiaɖuƒenyanyuia na ame bubuwo. (Mateo 6:25-34) Ke hã, mí katã míate ŋu awɔ míatɔ sinua, aleke kee míaƒe ganyawo ɖale o. Le mɔ ma nu la, ‘amesi si nu le fũ la, makpɔ ɖeke ɖe edzi o, eye amesi ke si nu ʋɛ le la, naneke mahiãe o.’—Korintotɔwo II, 8:15.\nƉoe Ɖe Amewo Ɖoe Ɖe Amewo Paulo Wɔ Ðoɖo Ðe Nudzɔdzɔ Woatsɔ Akpe Ðe Ame Kɔkɔewo Ŋu La Ŋuti\nw01 3/15 axa 29-31


“Míenaa Ta O”!—2 Korintotɔwo 4:16 | Gbetakpɔxɔ Nusɔsrɔ̃\n“Eya ta míenaa ta o.”—2 KOR. 4:16.\nHADZIDZI 128 Do Dzi Va Se Ðe Nuwuwu\n1. Nu kae wòle be Kristotɔwo nawɔ be woate ŋu awu agbedua ƒuƒu nu?\nKRISTOTƆWO katã le duɖime kem be yewoƒe asi nasu agbe mavɔ fetu la dzi. Nyitsɔ laa koe míedze dua ƒuƒu gɔme o, alo míele dua ƒum ƒe gbogbo aɖee nye esia o, ehiã be míayi edzi va se ɖe nuwuwu. Aɖaŋu si apostolo Paulo ɖo na Kristotɔ siwo nɔ Filipi la ate ŋu ade dzi ƒo na mí be míawu dua ƒuƒu nu. Kristotɔ siwo nɔ Filipi hamea me la dometɔ aɖewo nɔ Yehowa subɔm ƒe geɖe xoxo hafi Paulo ŋlɔ eƒe lɛtaa na wo. Wonɔ agbedua ƒum nyuie, gake Paulo ɖo ŋku edzi na wo be ehiã be woayi dua ƒuƒu dzi kple dzidodo. Edi be woayi edzi anɔ ‘ʋiʋlim be woaɖo taɖodzinua gbɔ’ abe ale si yele ewɔm ene.—Flp. 3:14.\n2. Nu ka tae aɖaŋu si Paulo ɖo na Filipitɔwo la sɔ ɖe ɣeyiɣia nu?\n2 Aɖaŋu si Paulo ɖo na Filipitɔwo la sɔ ɖe ɣeyiɣia nu. Esi woɖo hamea la, amewo tsi tsitre ɖe wo ŋu tso gɔmedzedzea ke. Le ƒe 50 Kristotɔwo Ŋɔli (K.Ŋ.) lɔƒo la, Paulo kple Sila wɔ ɖe Mawu ƒe amekpekpe si nye be ‘woatso ƒu ava Makedonia’ la dzi. Eya ta, woyi Filipi ɖaɖe gbeƒã nya nyuia. (Dɔw. 16:9) Esi woyi afi ma la, wodo go nyɔnu aɖe si ŋkɔe nye Lidia, si “nɔ to ɖom, eye Yehowa ʋu eƒe dzi bliboe” be wòalé to ɖe nya nyuia ŋu. (Dɔw. 16:14) Eteƒe medidi o, eya kple eƒemetɔwo xɔ nyɔnyrɔ. Gake esia megbe kpuie la, Abosam tɔ ŋku hame yeyea vevie. Dua me ŋutsuwo he Paulo kple Sila yi dumegãwo ŋkume eye wotso wo nu alakpatɔe be wole zitɔtɔ dem dua me. Esia wɔe be woƒo Paulo kple Sila, wode wo gaxɔ me, eye emegbe wobia tso wo si be woadzo le dua me. (Dɔw. 16:16-40) Ðe dzi ɖe le wo ƒo eye wona ta? Kura o! Ke nɔviŋutsu kple nɔvinyɔnu siwo nɔ hame yeyea me ya ɖe? Woawo hã womena ta o, woyi edzi do dzi! Ðikeke mele eme o be, Paulo kple Sila ƒe kpɔɖeŋu nyui la do ŋusẽ wo geɖe be wote ŋu do dzi.\n3. Nu kae Paulo de dzesii, eye biabia kawo me míadzro?\n3 Paulo ɖoe kplikpaa be yemana ta o. (2 Kor. 4:16) Ke hã, enyae be, hafi yeate ŋu aƒu agbedua ahawu enu la, ehiã be yeƒe susu nanɔ taɖodzinua dzi ɣeawokatãɣi. Nu kae míate ŋu asrɔ̃ tso Paulo ƒe kpɔɖeŋua me? Egbegbe Yehowa subɔla wɔnuteƒewo ƒe kpɔɖeŋu kawoe ɖee fia be míate ŋu ado dzi ne míedo go kuxiwo gɔ̃ hã? Eye aleke míaƒe etsɔmemɔkpɔkpɔa ate ŋu ana tame si míeɖo kplikpaa be míana ta gbeɖe o la me nagasẽ ɖe edzi?\nALE SI PAULO ƑE KPƆÐEŊUA ATE ŊU AÐE VI NA MÍ\n4. Nu kae kpe ɖe Paulo ŋu wòlé fɔ ɖe Yehowa subɔsubɔ ŋu togbɔ be edo go kuxi geɖe hã?\n4 Bu ale si Paulo ku kutri vevie le subɔsubɔdɔa me esime wòŋlɔ lɛta ɖo ɖe Filipitɔwo la ŋu kpɔ. Wosika eya amea ɖe aƒe aɖe me le Roma. Megatea ŋu doa go ɖaɖea gbeƒã o. Ke hã, ekpɔtɔ nɔ dɔ dzi, elabe eɖia ɖase na ame siwo va srãnɛ kpɔ eye wòŋlɔa lɛta ɖona ɖe hame siwo nɔ didiƒe. Nenema kee egbea hã, Kristotɔ siwo tsi teƒe ɖeka la wɔa mɔnukpɔkpɔ ɖe sia ɖe ŋu dɔ gblɔa nya nyuia na ame siwo va srãa wo kpɔ le woƒe aƒe me. Nu bubu si wogawɔna ye nye be, woŋlɔa lɛta siwo me woŋlɔ nya dedziƒonamewo ɖo la ɖona ɖe ame siwo le aƒe siwo me míate ŋu ayi bɔbɔe o la me.\n5. Le nya siwo le Filipitɔwo 3:12-14 nu la, nu kae kpe ɖe Paulo ŋu be eƒe susu kpɔtɔ nɔ taɖodzinua dzi?\n5 Paulo meɖe mɔ eƒe susu nɔ nu nyui siwo wòte ŋu wɔ le subɔsubɔdɔa me alo vodada siwo wòwɔ va yi la dzi ale gbegbe be eƒe susu dzo le nu siwo le vevie la dzi o. Le nyateƒe me la, egblɔ be, ele be ‘yeaŋlɔ nu siwo le ye megbe la be’ ale be yeate ŋu ‘aminya nu siwo le ye ŋgɔ’ la, be yeate ŋu awu agbedua ƒuƒu nu dzidzedzetɔe. (Xlẽ Filipitɔwo 3:12-14.) Nu kawoe ate ŋu ana Paulo ƒe susu nadzo le nu siwo le vevie la dzi hafi? Gbã, Paulo kpɔ dzidzedze le Yudatɔwo dome ŋutɔ hafi va zu Kristotɔ. Ke hã, ebu nu mawo “aɖukpodzinuwo sɔŋ.” (Flp. 3:3-8) Evelia, togbɔ be abu fɔ eɖokui ɖe ale si wòti Kristotɔwo yome va yi la ta ɣeaɖewoɣi hã la, meɖe mɔ seselelãme mawo na wòdzudzɔ Yehowa subɔsubɔ o. Eye etɔ̃lia, mesusu be yewɔ geɖe na Yehowa xoxo, eya ta, yemagatsɔ dzo ɖe subɔsubɔdɔa ŋu o. Paulo wɔ nu nyui geɖewo le subɔsubɔdɔa me togbɔ be wolée de gaxɔ me, woƒoe, woƒu kpee, enɔ tɔdziʋu me wògbã, eye dɔ wui zi geɖe gɔ̃ hã. (2 Kor. 11:23-27) Togbɔ be Paulo to nu siawo gbegbe me hedo dzi eye wòte ŋu wɔ nu nyui geɖe le subɔsubɔdɔa me hã la, enyae be ele be yeayi edzi anɔ Yehowa subɔm. Ele be míawo hã míawɔe nenema ke.\n6. Nu kawoe nye ‘nu siwo le mía megbe,’ siwo wòahiã be míaŋlɔ be la dometɔ aɖewo?\n6 Aleke míate ŋu asrɔ̃ Paulo ƒe kpɔɖeŋua be ‘míaŋlɔ nu siwo le mía megbe’ la be? Ahiã be mía dometɔ aɖewo naɖu fɔbuameɖokui ƒe seselelãme siwo ɖea fu na wo le nu vɔ̃ siwo wowɔ va yi ta la dzi. Ne aleae wòle le gowòme la, ɖe manyo be nàɖoe koŋ asrɔ̃ nu tso Kristo ƒe tafevɔsaa ŋu oa? Ne míesrɔ̃ nu tso nyati ma si dea dzi ƒo na ame ŋutɔ la ŋu hede ŋugble le eŋu vevie eye míedo gbe ɖa na Yehowa tso eŋu la, esia ate ŋu akpe ɖe mía ŋu be míaganɔ fɔ bum mía ɖokuiwo madzemadzee o. Ate ŋu awɔe be míadzudzɔ fɔbubu mía ɖokuiwo gɔ̃ hã ɖe nu vɔ̃ siwo Yehowa tsɔ ke mí xoxo la ta. Bu nu bubu si míagate ŋu asrɔ̃ tso Paulo gbɔ ŋu kpɔ. Ðewohĩ, mía dometɔ aɖewo ɖe asi le dɔwɔɖui siwo me woate ŋu akpɔ ga geɖe le hafi la ŋu ale be yewoate ŋu awɔ subɔsubɔdɔ geɖe na Yehowa. Ne nenemae wòle le gowòme la, ɖe nàte ŋu aɖoe kplikpaa be yeaganɔ ŋutilãmenudidi ƒe mɔnukpɔkpɔ siwo ŋu yeɖe asi le la ŋu bum o ale be yeaŋlɔ nu siwo le ye megbe la bea? (4 Mose 11:4-6; Nyagb. 7:10) ‘Nu siwo le mía megbe’ la ate ŋu anye nu nyui siwo míewɔ va yi alo dodokpɔ siwo me míedo dzi le va yi la gɔ̃ hã. Ele eme be, ne míedea ŋugble le ale si gbegbe Yehowa yra míi kple ale si wòkpe ɖe mía ŋu va de asi na fifia ŋu la, esia ate ŋu akpe ɖe mía ŋu be míagate ɖe mía Fofo la ŋu kplikplikpli wu. Gake, míedi be míasusui gbeɖe be míewɔ geɖe le Yehowa subɔsubɔ me xoxo, eya ta, mele be míagatsɔ dzo ɖe dɔa ŋu o.—1 Kor. 15:58.\nEsi míele agbedu ƒum ta la, ele be míaƒo asa na susuhenuwo eye míaƒe susu nanɔ míaƒe taɖodzinua dzi (Kpɔ memama 7 lia)\n7. Le 1 Korintotɔwo 9:24-27 ƒe nyaa nu la, nu kae le vevie hafi míate ŋu akpɔ dzidzedze le agbedua ƒuƒu me? Wɔ eƒe kpɔɖeŋu.\n7 Paulo se nya si Yesu gblɔ be, “Miʋli sesĩe” la, gɔme nyuie. (Luka 13:23, 24) Paulo nyae be, ele be yeaʋli sesĩe va se ɖe nuwuwu, abe ale si Kristo wɔe ene. Eya ta, etsɔ Kristotɔwo ƒe agbedua ƒuƒu sɔ kple duɖimekeke. (Xlẽ 1 Korintotɔwo 9:24-27.) Duɖimekela ƒe susu nɔa nuwuƒea dzi eye eƒoa asa na susuhenuwo. Le kpɔɖeŋu me, egbea, ne duɖimekelawo le duɖime kem le dugãwo me la, wotea ŋu toa teƒe siwo asitsaƒewo kple nu bubu siwo ate ŋu ahe woƒe susu la le. Ðe nèsusu be duɖimekela aɖe adi be yeatɔ alé ŋku ɖe nu siwo asitsalawo tsɔ ɖo asii la ŋua? Ne edi be yeaɖu dzi la, mawɔ nu ma o! Le agbedu si ƒum míele me la, ele be míawo hã míaƒo asa na susuhenuwo. Ne míaƒe susu le míaƒe taɖodzinua ŋu eye míeʋli sesĩe abe ale si Paulo wɔe ene la, míaƒe asi asu dziɖuɖufetu la dzi!\nALE SI MÍAWƆ BE MÍAYI EDZI ANƆ YEHOWA SUBƆM NE MÍEDO GO KUXIWO HÃ\n8. Kuxi etɔ̃ kawo ŋue míalé ŋku ɖo?\n8 Azɔ, na míalé ŋku ɖe kuxi etɔ̃ aɖewo siwo ate ŋu aɖe dzi le mía ƒo eye míagava tsɔ dzo ɖe Yehowa subɔsubɔ ŋu o la ŋu. Woawoe nye, mɔkpɔkpɔ siwo meva eme o, tsitsimekuxiwo, kple xɔse ƒe dodokpɔ siwo nu gbea tsotso. Nusɔsrɔ̃ tso ale si mía nɔvi aɖewo do dzi le kuxi siawo me ŋu ate ŋu akpe ɖe mía ŋu be míawo hã míado dzi.—Flp. 3:17.\n9. Aleke mɔkpɔkpɔ siwo meva eme o la ate ŋu akpɔ ŋusẽ ɖe mía dzi?\n9 Mɔkpɔkpɔ siwo meva eme o. Mí katã míekpɔa mɔ na nu nyui siwo ƒe ŋugbe Yehowa do na mí la vevie. Le nyateƒe me la, esime Yehowa ƒe nyagblɔɖila Habakuk ɖe ale si wònɔ mɔ kpɔm vevie be Yehowa nahe nu vɔ̃ɖi wɔwɔ si nɔ edzi yim le Yuda la ava nuwuwui gblɔ na Yehowa la, Yehowa gblɔ nɛ be ‘wòanɔ esinu kpɔm.’ (Hab. 2:3) Gake ne nu siwo míele mɔ kpɔm na la meva eme o la, esia ate ŋu awɔe be míagatsɔ dzo ɖe Yehowa subɔsubɔ ŋu o. Dzi ate ŋu aɖe le mía ƒo gɔ̃ hã. (Lod. 13:12) Esia dzɔ ɖe nɔvi aɖewo dzi le ƒe 1914-awo me. Ɣemaɣi la, Kristotɔ amesiamina geɖewo nɔ mɔ kpɔm be yewoayi dziƒo le ƒe 1914 me. Esi esia meva eme o la, aleke nuteƒewɔlawo wɔ nui esi nu si wonɔ mɔ kpɔm na la meva eme o?\nRoyal kple Pearl Spatz ƒe mɔkpɔkpɔa meva eme na wo le ƒe 1914 me o, gake woyi edzi subɔ Yehowa nuteƒewɔwɔtɔe ƒe geɖe (Kpɔ memama 10 lia)\n10. Aleke atsu kple asi aɖe wɔ nui esi woƒe mɔkpɔkpɔa meva eme le ɣeyiɣi si wokpɔ mɔ nɛ la dzi o?\n10 Bu nu si Kristotɔ wɔnuteƒe eve aɖewo siwo hã nɔ mɔ kpɔm be yewoayi dziƒo evɔ esia meva eme na wo o la wɔ ɖu dziɖeleameƒo dzi la ŋu kpɔ. Nɔviŋutsu Royal Spatz xɔ nyɔnyrɔ le ƒe 1908 me esime wòxɔ ƒe 20. Eka ɖe edzi vevie be, eteƒe madidi o, yeaxɔ yeƒe dziƒofetua. Le nyateƒe me la, esi wòdo ŋugbe na nɔvinyɔnu aɖe si ŋkɔe nye Pearl le ƒe 1911 me be yeaɖee la, egblɔ nɛ be: “Wò ŋutɔ ènya nu si gbɔna dzɔdzɔ ge le ƒe 1914 me. Ne míele srɔ̃ ɖe ge la, ke anyo be míawɔe kaba!” Esi Kristotɔ atsu kple asi sia mexɔ dziƒofetua le ƒe 1914 me o la, ɖe wona ta le agbedua ƒuƒu mea? Ao, elabena woƒe taɖodzinu vevitɔ ye nye Mawu ƒe lɔlɔ̃nu wɔwɔ nuteƒewɔwɔtɔe, ke menye dziƒoyiyi o. Woɖoe kplikpaa be yewoaƒu agbedua kple dzidodo. Eye, vavãe, dzo gakpɔtɔ nɔ Royal kple Pearl me ɖe Yehowa subɔsubɔ ŋu, eye woyi edzi wɔ nuteƒe nɛ ƒe geɖe va se ɖe esime wowu woƒe anyigbadzigbenɔnɔa nu. Ðikeke mele eme o be, èdi be yeakpɔ eteƒe Yehowa nakɔ eƒe ŋkɔa ŋu ahaɖee afia be yeƒe dziɖuɖue nye nyuitɔ eye wòawɔ eƒe ŋugbedodowo katã dzi. Ka ɖe edzi be nu siawo ava eme le Yehowa ƒe ɣeyiɣi ɖoɖia dzi. Gake hafi ɣemaɣi naɖo la, mina míayi edzi atsɔ dzo ɖe mía Mawu la subɔsubɔ ŋu, eye míagana míaƒe mɔkpɔkpɔ siwo meva eme o la naɖe dzi le mía ƒo o.\nTogbɔ be Nɔviŋutsu Arthur Secord (le miame ɖaa) tsi ŋutɔ hã la, egadi be yeawɔ yeƒe ŋutete katã le Yehowa subɔsubɔ me (Kpɔ memama 11 lia)\n11-12. Ne lãmegbegblẽ wɔe be ŋusẽ boo megale mía ŋu o gɔ̃ hã la, nu ka tae míate ŋu ayi edzi anɔ Yehowa subɔm nuteƒewɔwɔtɔe? Gblɔ eƒe kpɔɖeŋu.\n11 Ne tsitsi alo lãmegbegblẽ wɔe be ŋusẽ boo megale mía ŋu o. To vovo na duƒula si hiã ŋusẽ geɖe hafi ate ŋu ayi dua ƒuƒu dzi la, mehiã be ŋusẽ nanɔ mía ŋu hafi míayi edzi asẽ ŋu le xɔse me ahatsɔ dzo ɖe Yehowa subɔsubɔ ŋu o. Le nyateƒe me la, dzo gakpɔtɔ le mía nɔvi geɖe siwo ŋu ŋusẽ boo megale o la me ɖe Yehowa subɔsubɔ ŋu, eye woyi edzi le woƒe ŋutete katã wɔm na Yehowa. (2 Kor. 4:16) Le kpɔɖeŋu me, esime Nɔviŋutsu Arthur Secord * xɔ ƒe 88 la, esubɔ le Betel ƒe 55 sɔŋ xoxo. Ŋusẽ boo megava nɔ eŋu o eye lãmesẽ hã meganɔ eya amea ŋu tututu o. Gbe ɖeka, nɔvinyɔnu aɖe si nye dɔnɔdzikpɔla la te ɖe eƒe abatia ŋu be yeakpɔ egbɔ. Nɔvinyɔnua kpɔe dũu hegblɔ nɛ vividoɖeameŋutɔe be: “Nɔviŋutsu Secord, ède teƒeteƒewo hewɔ geɖe le Yehowa subɔsubɔ me.” Nɔviŋutsu Secord ya metsɔ susu ɖo nu siwo wòwɔ va yi la ŋu o. Ekpɔ nɔvinyɔnua heko alɔgbɔnu, eye wògblɔ nɛ be: “Ɛ̃, ele eme ya. Gake menye nu siwo míewɔ va yi lae le vevie o. Nu si le vevie ye nye be míayi edzi awɔ nuteƒe.”\n12 Ðewohĩ, èle Yehowa subɔm ƒe gbogbo aɖewoe nye esia, eye fifia, lãmesẽnyawo wɔe be mègate ŋu le geɖe wɔm abe tsã ene o. Ne nenemae la, dzi megaɖe le ƒowò o. Ka ɖe edzi be, Yehowa ɖoa ŋku subɔsubɔdɔ siwo nèwɔ nuteƒewɔwɔtɔe va yi la dzi eye wòdea asixɔxɔ wo ŋu. (Heb. 6:10) Eye nenɔ susu me na wò be, menye nu siwo gbegbe wɔm míele na Yehowa lae ɖea ale si gbegbe míelɔ̃e la fiana o. Ke boŋ, gbɔgbɔ nyui si míeɖena fiana kple ale si míewɔa míaƒe ŋutete katã lae ɖea ale si gbegbe míelɔ̃ Yehowae la fiana. (Kol. 3:23) Yehowa sea afi si míaƒe ŋutete se ɖo la gɔme eye mebiaa nu si míate ŋu awɔ o la tso mía si o.—Marko 12:43, 44.\nAnatoly kple Lidiya Melnik siaa do dzi nuteƒewɔwɔtɔe togbɔ be woto xaxa geɖe me hã (Kpɔ memama 13 lia)\n13. Nu kawo mee Anatoly kple Lidiya to, eye aleke esia dea dzi ƒo na mí be míayi edzi anɔ Yehowa subɔm, ne míele dodokpɔ geɖewo me tom gɔ̃ hã?\n13 Xɔse ƒe dodokpɔ siwo nu gbea tsotso. Yehowa subɔla aɖewo do dzi le yometiti sesẽwo me ƒe geɖe. Le kpɔɖeŋu me, Nɔviŋutsu Anatoly Melnik * xɔ ƒe 12 esime wolé fofoa de gaxɔ me, eye emegbe woɖe aboyoe yi Siberia, afi si didi kilometa 7,000 kple edzivɔwo tso srɔ̃a kple via siwo nɔ Moldova la gbɔ. Ƒe ɖeka megbe la, woɖe aboyo Anatoly ŋutɔ hã kple nɔa kpakple tɔgbuia kple mamaa siaa yi Siberia. Ɣeyiɣi aɖe megbe la, wote ŋu dea kpekpeawo le kɔƒe bubu aɖe me, gake ehiã be woado dzi azɔ kilometa 30 sɔŋ to sno me evɔ yame fana miamiamia. Emegbe la, wolé Nɔviŋutsu Anatoly Melnik dzo le srɔ̃a, Lidiya, kple wo vinyɔnu si xɔ ƒe ɖeka la gbɔ ɖade gaxɔ me ƒe etɔ̃. Togbɔ be Anatoly kple eƒe ƒomea woto xaxa sesẽwo me ƒe geɖe hã la, woyi edzi subɔ Yehowa nuteƒewɔwɔtɔe. Egbea, Anatoly si xɔ ƒe 82 la nye Alɔdzekɔmitia me tɔ hele subɔsubɔm le Central Asia Alɔdzedɔwɔƒea. Neva eme be míasrɔ̃ Anatoly kple Lidiya ƒe kpɔɖeŋua ahawɔ míaƒe ŋutete katã le Yehowa subɔsubɔ me eye míayi edzi anɔ dzi dom abe ale si míedo dzi va yi ene.—Gal. 6:9.\nWÒ SUSU NENƆ MÍAƑE ETSƆMEMƆKPƆKPƆA ŊU\n14. Nu kae Paulo de dzesii be ele be yeawɔ be yeate ŋu aɖo yeƒe taɖodzinua gbɔ?\n14 Paulo ka ɖe edzi be yeaƒu agbedua va se ɖe nuwuwu eye yeaɖo yeƒe taɖodzinua gbɔ. Esi wònye Kristotɔ amesiamina ta la, enɔ mɔ kpɔm be “Mawu ƒe ameyɔyɔ yi dziƒo ƒe fetu” la nasu ye si. Ke hã, enyae be, hafi yeate ŋu aɖo taɖodzinu ma gbɔ la, ehiã be yeayi edzi anɔ “ʋiʋlim ɖo ta” egbɔ. (Flp. 3:14) Eya ta, Paulo wɔ kpɔɖeŋu nyui aɖe na Kristotɔ siwo nɔ Filipi la be yeatsɔ akpe ɖe wo ŋu be woƒe susu nakpɔtɔ anɔ woƒe taɖodzinua dzi.\n15. Aleke Paulo ƒo nu tso dumevinyenye ŋu tsɔ de dzi ƒo na Kristotɔ siwo nɔ Filipi la be woayi edzi anɔ “ʋiʋlim” ɖo ta taɖodzinua gbɔ?\n15 Paulo ɖo ŋku edzi na Kristotɔ siwo nɔ Filipi la be woƒe dumevinyenye le dziƒo. (Flp. 3:20) Nu ka tae wòkpɔe be ele vevie be yeaɖo ŋku woƒe dumevinyenyea dzi na wo? Le ɣeyiɣi mawo me la, amewo dina vevie be Roma dumevinyenye nasu yewo si, elabena enana mɔnukpɔkpɔ geɖe sua ame si. * Ke hã, dumevinyenye si nyo wu sãsãsã, si nana mɔnukpɔkpɔ wɔnukuwo sua ame si lae le Kristotɔ amesiaminawo ya si. Ne wotsɔ Roma dziɖuɖua ƒe dumevinyenyea sɔ kple dziƒodziɖuɖua ƒe dumevinyenyea la, Roma dumevinyenyea meɖi naneke le egbɔ o! Le susu sia ta la, Paulo de dzi ƒo na Filipi nɔviawo be “[woawɔ] nu abe dumevi siwo dze na Kristo ƒe nya nyui la ene.” (Flp. 1:27, etenuŋɔŋlɔa) Egbea, Kristotɔ amesiaminawo ɖoa kpɔɖeŋu nyui na mí le ale si wole ʋiʋlim be yewoaɖo agbe mavɔ nɔnɔ le dziƒo ƒe taɖodzinua gbɔ la me.\n16. Eɖanye dziƒoyiyi ƒe mɔkpɔkpɔe le mía si alo anyigbadzinɔnɔ ƒe mɔkpɔkpɔe le mía si o, le Filipitɔwo 4:6, 7 ƒe nya nu la, nu kae wòle be míayi edzi anɔ wɔwɔm?\n16 Eɖanye agbe mavɔ nɔnɔ le dziƒo ƒe mɔkpɔkpɔe le mía si alo paradiso me nɔnɔ le anyigba dzi ƒe mɔkpɔkpɔe le mía si o, ele be míayi edzi anɔ ʋiʋlim be míaɖo taɖodzinua gbɔ. Aleke kee nɔnɔmea ɖale na mí o, mele be míanɔ nu siwo le megbe la ŋu bum o; nenema kee mele be míaɖe mɔ naneke nana míadzudzɔ Yehowa subɔsubɔ o. (Flp. 3:16) Ðewohĩ, ɣeyiɣi aɖee nye esia miele mɔ kpɔm na Yehowa ƒe ŋugbedodowo mevava, alo ɖewohĩ fifia, ŋusẽ boo megale mia ŋu o. Alo miedo dzi le xaxawo kple tsitretsiɖeŋu geɖewo me ƒe geɖe. Aleke kee nɔnɔmea ɖale na mi o, “migatsi dzimaɖi le naneke ŋuti o.” Ke boŋ, mito gbedodoɖa kple kokoƒoƒo dzi miana Mawu nanya miaƒe dzimedidiwo, eye ana ŋutifafa si ƒo nu sia nu si ava susu me na mi ta la mi.—Xlẽ Filipitɔwo 4:6, 7.\n17. Nu ka mee míadzro le nyati si kplɔ esia ɖo me?\n17 Abe ale si duɖimekela ʋlina kple eƒe ŋusẽ katã ne ele duɖimekekea ƒe nuwuƒe gogom ene la, neva eme be míaƒe susu katã nanɔ tame si míeɖo kplikpaa be míawu agbedua ƒuƒu nu la ŋu. Le ale si míaƒe lãmesẽ kple míaƒe nɔnɔmeawo aɖe mɔe nu la, mina míaʋli sesĩe be míayi ŋgɔ eye míaƒe susu nanɔ ŋugbedodo wɔnuku siwo le ŋgɔ na mí la ŋu. Nu kae wòle be míawɔ be míanɔ ʋiʋlim anɔ ŋgɔ yim tẽe le míaƒe ŋutete nu le ɖoɖo nyui nu? Nyati si kplɔ esia ɖo la akpe ɖe mía ŋu be míawɔ nyametsotso nyuitɔ eye míakpɔ “nu siwo le vevie wu la adze sii.”—Flp. 1:9, 10.\nAleke Paulo ƒe kpɔɖeŋua dea dzi ƒo na mí be míayi edzi anɔ Yehowa subɔm eye míaƒe susu nanɔ taɖodzinua ŋu?\nNu kawoe míate ŋu awɔ be míayi agbedua ƒuƒu dzi ne nu siwo míele mɔ kpɔm na meva eme o, ne tsitsimekuxiwo le fu ɖem na mí, alo míaƒe xɔse ƒe dodokpɔwo nu gbe tsotso gɔ̃ hã?\nSusu ka tae Paulo ʋli sesĩe be yeaɖo taɖodzinua gbɔ?\nHADZIDZI 79 Míefiaa Nu Wo Be Woanɔ Te Sesĩe\n^ mm. 5 Míeɖale Yehowa subɔm ƒe gbogbo aɖee nye esia alo ƒe ʋɛ aɖewo koe nye esia o, míedi be míayi edzi anɔ tsitsim le xɔse me eye míaƒe Yehowa subɔsubɔ naganyo ɖe edzi. Apostolo Paulo de dzi ƒo na ehati Yehowa subɔlawo be woagana ta gbeɖe o! Dzideƒonya siwo le eƒe lɛta si wòŋlɔ na Filipitɔwo me la kpena ɖe mía ŋu be míado dzi le agbedua ƒuƒu me. Nyati sia akpe ɖe mía ŋu míakpɔ ale si míate ŋu awɔ ɖe Paulo ƒe aɖaŋuɖoɖo siwo tso gbɔgbɔ me la dzi.\n^ mm. 11 Àkpɔ Nɔviŋutsu Secord ƒe agbemeŋutinya si ƒe tanyae nye, “Akpa Si Mewɔ Le Subɔsubɔ Vavãtɔ Dodo Ðe Ŋgɔ Me,” la le The Watchtower, June 15, 1965 (La Tour de Garde du 1er février 1966) me.\n^ mm. 13 Àkpɔ Nɔviŋutsu Anatoly Melnik ƒe agbemeŋutinya si ƒe tanyae nye, “Wofia Num Tso Nye Ðevime Ke Be Malɔ̃ Mawu,” la le Eŋlisigbe me ƒe Nyɔ!, October 22, 2004, alo Fransegbe me ƒe Nyɔ! 22 octobre, 2004 ƒe tatawo me.\n^ mm. 15 Esi wònye be Filipi nye Roma ƒe dutanyigba ta la, Roma dumevinyenye aɖe sinu su Filipi dugãa me tɔwo si. Eya ta, Kristotɔ siwo Paulo ŋlɔ eƒe lɛtaa na la ate ŋu ase eƒe kpɔɖeŋua gɔme nyuie.


Míelɔ̃ Yehowa, Mía Fofo La, Vevie Ŋutɔ | Gbetakpɔxɔ Nusɔsrɔ̃\nGBE BUBU Acholi Adza Afrikaans Akha Albanian Altai Alur Amerika Tokunɔgbe Amharic Amis Arabic Argentina Tokunɔgbe Armenian Armenian (West) Aukan Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Boulou Brazil Tokunɔgbe Bulgarian Cakchiquel Catalan Cebuano Changana (Mozambique) Chavacano Chichewa Chiga Chin (Hakha) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuukese Cibemba Cinamwanga Cinyanja Colombia Tokunɔgbe Croatian Cuba Tokunɔgbe Czech Damara Dangme Danish Digor Douala Drehu Dutch Efik Esan Estonian Eŋlisi Eʋegbe Fante Fijian Finland Tokunɔgbe Finnish Fon Franse Ga Garifuna Georgian German Gitonga Gokana Greek Greenlandic Guadeloupean Creole Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hmong (Ɣi) Hungarian Iban Ibanag Ibinda Icelandic Igbo Iloko Indonesian Isoko Italian Italy Tokunɔgbe Japanese Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Kikamba Kikongo Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisi Kisonge Kituba Kongo Korea Tokunɔgbe Korean Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwanyama Kyangonde Lahu Laotian Latvian Lenje Lhukonzo Lingala Lithuanian Lomwe Low German Luganda Luo Luvale Macedonian Macua Makhuwa-Meetto Malagasy Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexico Tokunɔgbe Mingrelian Mixe Mixtec (Guerrero) Mizo Mongolian Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Niuean Norwegian Nsenga Nyaneka Nyungwe Nzema Okpe Oromo Ossetian Otetela Palauan Pangasinan Papiamento (Curaçao) Persian Philippines Tokunɔgbe Pidgin (West Africa) Polish Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Rarotongan Romanian Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russia Tokunɔgbe Russian Rutoro Samoan Sangir Sango Saramaccan Sena Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin South Africa Tokunɔgbe Spain Tokunɔgbe Spanish Sranantongo Sunda Swahili Swahili (Congo) Swati Swedish Tagalog Tahitian Tajiki Tamil Tandroy Tankarana Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzotzil Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Valencian Venda Venezuela Tokunɔgbe Vezo Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zande Zapotec (Isthmus) Zulu\n“Míelɔ̃a ame, elabena Mawu tre mí lɔlɔ̃.”—1 YOH. 4:19.\n1-2. Nu ka tae Yehowa ʋu mɔnukpɔkpɔ ɖi na mí be míanye yeƒe ƒomea me tɔwo, eye aleke wòwɔ esiae?\nYEHOWA kpe mí be míava nye yeƒe subɔlawo eye míazu yeƒe ƒomea me tɔwo. Amekpekpe dodzidzɔname ka gbegbee nye esi! Ƒome sia me tɔwo nye ame siwo tsɔ wo ɖokuiwo ɖe adzɔgbe na Mawu eye woxɔ Via ƒe tafevɔsaa dzi se. Míekpɔa dzidzɔ le ƒome sia me. Dzidzeme su mía si le agbe me fifia, eye míekpɔa dzidzɔ ɖe mɔkpɔkpɔ si le mía si be míava nɔ agbe tegbee, le dziƒo loo alo le Paradiso me le anyigba dzi, la ŋu.\n2 Lɔlɔ̃e ʋã Yehowa wòʋu mɔnukpɔkpɔa ɖi na mí be míava nye yeƒe ƒomea me tɔwo; ke hã, esia bia be wòatsɔ Via si gbɔ melɔ̃a nu le kura o la asa vɔ ɖe mía ta. (Yoh. 3:16) ‘Ho gã aɖee wòtsɔ ƒle mí.’ (1 Kor. 6:20) Yehowa to tafea dzi na mɔnukpɔkpɔ mí be ƒomedodo kplikplikpli nava nɔ mía kpli ye dome. Enye bubu na mí be míate ŋu ayɔ Ame vevitɔ kekeake si le xexea me katã la be Fofo. Eye abe ale si míedzro eme le nyati si do ŋgɔ na esia me ene la, Yehowa ye nye Fofo nyuitɔ kekeake.\n3. Nya kawoe míate ŋu abia? (Kpɔ aɖaka si nye, “ Ðe Yehowa Tsɔa Ðe Le Eme Nama?”)\n3 Ðewohĩ míawo hã míabia nya si Biblia-ŋlɔla aɖe bia la mía ɖokui; ebia be: “Nu kae matsɔ aɖo eteƒe na Yehowa ɖe nyui siwo katã wòwɔ nam la ta?” (Ps. 116:12) Ŋuɖoɖoa ye nye be míate ŋu aɖo nu siwo gbegbe mía Fofo si le dziƒo la wɔ na mí la teƒe nɛ gbeɖe o. Ke hã, ale si gbegbe wòlɔ̃ míi la ʋãa mí be míawo hã míalɔ̃e. Apostolo Yohanes ŋlɔ bena: “Míelɔ̃a ame, elabena Mawu tre mí lɔlɔ̃.” (1 Yoh. 4:19) Nu kawoe míate ŋu awɔ atsɔ aɖee afia mía Fofo si le dziƒo la be míelɔ̃e?\nÐe Yehowa Tsɔa Ðe Le Eme Nama?\nÐe nèbia ɖokuiwò kpɔ be, ‘Esi wònye be ame miliɔn teƒe akpe geɖe ye le anyigba dzi ta la, susu ka tae Yehowa atsɔ ɖe le eme nam?’ Ne nenemae la, ke menye wò ɖekae o. Fia David ŋlɔ bena: “Oo Yehowa, nu kae amegbetɔ nye, be nètsɔa ɖe le eme nɛ, alo amegbetɔvi si kuna, be nèbua eŋu?” (Ps. 144:3) David ka ɖe edzi be Yehowa nya ye nyuie. (1 Kron. 17:16-18) Eye Yehowa to eƒe Nyaa kple eƒe habɔbɔa dzi le kakam ɖe edzi na wò be yede dzesi lɔlɔ̃ si nèɖe fia ye. De ŋugble le nya aɖewo siwo le Mawu ƒe Nya, Biblia me, siwo ate ŋu akpe ɖe ŋuwò be nàka ɖe nyateƒenya sia dzi ŋu kpɔ:\nYehowa nya wò hafi wodzi wò gɔ̃ hã.—Ps. 139:16.\nYehowa nya nu siwo le wò dzi me, enya wò tamesusuwo kple wò seselelãmewo.—1 Kron. 28:9.\nYehowa ŋutɔe ɖoa to wò gbedodoɖa ɖe sia ɖe.—Ps. 65:2.\nWò nuwɔnawo nana Yehowa kpɔa dzidzɔ alo léa blanui.—Lod. 27:11.\nYehowa ŋutɔe he wò va eɖokui gbɔ.—Yoh. 6:44.\nNe èku gɔ̃ hã la, Yehowa nya wò nyuie ale gbegbe be ate ŋu afɔ wò ɖe tsitre. Agbugbɔ awɔ wò ametia kple wò susu ahatsɔ nu siwo katã nɔ susu me na wò la ade wò susu me, eye wòatsɔ amenyenye ƒe nɔnɔme tɔxɛ siwo nɔ asiwò la katã akpe ɖe eŋu.—Yoh. 11:21-26, 39-44; Dɔw. 24:15.\nMíeɖea ale si gbegbe míelɔ̃ Yehowa, mía Fofo si le dziƒo lae fiana, ne míedoa gbe ɖa nɛ edziedzi ale be míakpɔtɔ anɔ eyama ŋu kplikplikpli, ne míeɖoa to eyama, eye míekpena ɖe ame bubuwo ŋu be woawo hã woava lɔ̃e (Kpɔ memama 4-14 lia)\n4. Le Yakobo 4:8 ƒe nya nu la, nu ka tae wòle be míadze agbagba vevie be míate ɖe Yehowa ŋu kplikplikpli?\n4 Yehowa di be míate ɖe ye ŋu eye míaƒo nu na ye ahaɖo to ye. (Xlẽ Yakobo 4:8.) Ede dzi ƒo na mí be ‘míanɔ gbedodoɖa dzi ɖaa,’ eye esea míaƒe gbedodoɖawo ɣesiaɣi. (Rom. 12:12) Yehowa mesena le eɖokui me gbeɖe be ɖeɖi te ye ŋu alo vovo mele ye ŋu be yeaɖo to míaƒe gbedodoɖawo o. Míawo hã míeɖoa to Yehowa ne míexlẽa eƒe Nya, Biblia, kple míaƒe agbalẽ siwo kpena ɖe mía ŋu míesea Biblia gɔme. Azɔ hã, ne míeɖoa to nyuie le Kristotɔwo ƒe kpekpewo me la, ekema, míele to ɖom Yehowa. Ale si ko kadodo kplikplikpli va nɔa ɖeviwo kple wo dzilawo dome ne woɖoa dze kple wo nɔewo nyuie la, nenema kee ne míeƒoa nu na Yehowa edziedzi eye míeɖoa to eyama la, esia awɔe be míayi edzi anɔ kadodo kplikplikpli me kplii.\nKpɔ memama 5 lia\n5. Aleke míawɔ be míaƒe gbedodoɖawo naganyo ɖe edzi?\n5 Bu gbe siwo nèdona ɖa na Yehowa la ƒe nyonyome ŋu kpɔ. Yehowa di be míagblɔ míaƒe dzimenyawo kple seselelãmewo na ye le gbedodoɖa me. (Ps. 62:8) Anyo be mía dometɔ ɖe sia ɖe nabia eɖokui be: ‘Ðe nye gbedodoɖawo nɔna abe gbedeasi aɖe si megbugbɔna gblɔna ko ene loo, alo ɖe wonɔna abe nya siwo tso keke nye dzi me ke enea?’ Ðikeke mele eme o be, èlɔ̃ Yehowa vevie eye èdi be ƒomedodo si le ye kplii dome la nakpɔtɔ anɔ kplikplikpli. Hafi nàte ŋu awɔ esia la, ele be nànɔ gbe dom ɖa nɛ edziedzi. Gblɔ wò dzimenyawo nɛ. Gblɔ nu siwo doa dzidzɔ na wò kple nu siwo nana nèléa blanui la nɛ. Ka ɖe edzi be àte ŋu abiae be wòakpe ɖe ŋuwò.\n6. Nu kae wòle be míawɔ be míayi edzi anɔ ƒomedodo kplikplikpli me kple mía Fofo si le dziƒo la?\n6 Ele be míayi edzi anɔ ŋudzedze kpɔm ɖe nu siwo katã mía Fofo si le dziƒo la wɔ na mí la ŋu hafi míate ŋu ayi edzi anɔ ƒomedodo kplikplikpli me kplii. Míelɔ̃ ɖe hakpalaa ƒe nya dzi esi wògblɔ be: “Oo Yehowa nye Mawu, nu siwo nèwɔ na mí la sɔ gbɔ loo! Wò nukudɔwo kple wò susu siwo nèɖe ku ɖe mía ŋu la sɔ gbɔ. Ame aɖeke mede nuwò o; ne mebe maƒo nu tso wo ŋu alo agblɔ wo ŋu nya la, womele xexlẽ me o!” (Ps. 40:5) Menye ɖeko míesena le mía ɖokui me be míekpɔ ŋudzedze ɖe nu siwo Yehowa wɔ na mí ŋu ko o, ke míeɖea esia fiana to míaƒe nyagbɔgblɔwo kple nuwɔnawo hã me. Esia wɔe be míeto vovo na ame geɖe egbea. Ame siwo le xexea me egbea la dometɔ akpa gãtɔ mekpɔa ŋudzedze ɖe nu siwo katã Mawu wɔ na wo la ŋu o. Le nyateƒe me la, nu siwo ɖee fia be míele “ŋkeke mamlɛawo” me la dometɔ ɖekae nye be amewo nye akpemadalawo. (2 Tim. 3:1, 2) Míedi be míawɔ nu abe woamawo ene gbeɖe o!\n7. Nu kae Yehowa di be míawɔ, eye nu ka tae?\n7 Dzilawo medina be yewo viwo nanɔ dzre wɔm kple wo nɔewo o, ke boŋ woanye xɔlɔ̃wo. Le mɔ ma ke nu la, Yehowa dina be xɔlɔ̃wɔwɔ nanɔ ye subɔlawo katã dome. Le nyateƒe me la, lɔlɔ̃ si le mía si na mía nɔewo la ɖenɛ fiana be míenye Kristotɔ vavãwo. (Yoh. 13:35) Míaƒe susu wɔ ɖeka kple hakpalaa tɔ esi wògblɔ be: “Kpɔ ale si wònyo eye wòvivinae ɖa ne nɔviwo le afi ɖeka le ɖekawɔwɔ me!” (Ps. 133:1) Ne míelɔ̃ mía nɔviŋutsuwo kple mía nɔvinyɔnuwo la, míetoa esia dzi ɖenɛ fiana Yehowa be míelɔ̃e. (1 Yoh. 4:20) Aleke gbegbe wònyoe ye nye esi be míenye ƒome si me nɔviŋutsuwo kple nɔvinyɔnuwo ‘nyoa dɔme na wo nɔewo eye woƒe dɔme trɔna ɖe wo nɔewo ŋu vevie’ le la me tɔwo!—Ef. 4:32.\nÐO TO YEHOWA NÀTSƆ AÐEE AFIA BE YELƆ̃E\nKpɔ memama 8 lia\n8. Le 1 Yohanes 5:3 ƒe nya nu la, susu vevi ka tae míeɖoa to Yehowa ɖo?\n8 Yehowa di tso ɖeviwo si be woaɖo to wo dzilawo, eye edi tso míawo hã mía si be míaɖo to ye. (Ef. 6:1) Edze be míaɖo toe, elabe eyae nye mía Wɔla, kple Ame si lé míaƒe agbe ɖe te, eye enye Fofo si ƒe nunya ƒo vifofo ɖe sia ɖe tɔ ta sãsãsã. Ke hã, susu vevitɔ si ta míeɖoa to Yehowa ɖoe nye be míelɔ̃e. (Xlẽ 1 Yohanes 5:3.) Togbɔ be susu geɖewo li siwo tae wòle be míaɖo to Yehowa ɖo hã la, mezia mía dzi be míaɖo to ye o. Yehowa na ablɔɖe mí be míawo ŋutɔwo míatso nya me na mía ɖokuiwo, eya ta, edzɔa dzi nɛ ne míetiae be míaɖo to ye le esi míelɔ̃ ye ta.\n9-10. Nu ka tae wòle vevie be míanya Mawu ƒe sewo ahanɔ agbe ɖe wo nu?\n9 Dzilawo dina be yewo viwo nanɔ dedie. Eya tae wodea sewo na wo viwo be yewoatsɔ akpɔ wo ta ɖo. Ne ɖeviawo wɔ ɖe se mawo dzi la, woɖenɛ fiana be yewoka ɖe yewo dzilawo dzi eye yewodea bubu wo ŋu. Ekema, ɖe mele vevie kura wu be míanya mía Fofo si le dziƒo la ƒe sewo ahanɔ agbe ɖe wo nu oa? Ne míewɔe alea la, míaɖee afia Yehowa be míelɔ̃e eye míedea bubu eŋu, eye esia aɖe vi na míawo ŋutɔwo hã. (Yes. 48:17, 18) Gake ame siwo gbe Yehowa eye womewɔna ɖe eƒe sewo dzi o la wɔa nu vevi wo ɖokuiwo.—Gal. 6:7, 8.\n10 Ne míenɔa agbe le mɔ si dzea Yehowa ŋu nu la, esia kpɔa mía ta tso nu siwo ate ŋu agblẽ nu le mía ŋu le ŋutilã me kple seselelãme gome la me, eye akpɔ mía ta tso nu siwo ate ŋu agblẽ ƒomedodo si le mía kple Yehowa dome hã si me. Yehowa nya nu si aɖe vi na mí wu. Nɔvinyɔnu Aurora, si le Amerika, la gblɔ be, “Menyae be toɖoɖo Yehowa ana míakpɔ dzidzɔ le agbe me godoo.” Aleae wòle le mí katã gome. Aleke wɔwɔ ɖe Yehowa ƒe mɔfiame si me lɔlɔ̃ le dzi la ɖe vi na wòe?\n11. Aleke gbedodoɖa kpena ɖe mía ŋu?\n11 Gbedodoɖa kpena ɖe mía ŋu míeɖoa to Yehowa, ne esesẽ na mí be míaɖo toe gɔ̃ hã. Ɣeaɖewoɣi la, esesẽna na mí be míaɖo to Yehowa le esi míenye nu vɔ̃ mewo ta, gake ele be míaku kutri vevie aɖo toe. Hakpalaa ƒo koko na Mawu be: ‘Nyɔ wò lɔlɔ̃nu wɔwɔ ƒe gbɔgbɔ ɖe menye.’ (Ps. 51:12) Nɔvinyɔnu Denise, si nye gbesiagbe mɔɖela la gblɔ be, “Ne mekpɔe be ele sesẽm nam be mawɔ ɖe Yehowa ƒe se aɖe dzi la, medoa gbe ɖa nɛ be wòado ŋusẽm be mawɔ nu si le eteƒe.” Míate ŋu aka ɖe edzi be Yehowa aɖo gbedodoɖa mawo tɔgbi ŋu godoo.—Luka 11:9-13.\nKPE ÐE AME BUBUWO ŊU WOALƆ̃ MÍA FOFO LA\n12. Le Efesotɔwo 5:1 ƒe nya nu la, nu kae wòle be míawɔ?\n12 Xlẽ Efesotɔwo 5:1. Esi míenye Yehowa ƒe ‘vi lɔlɔ̃awo’ ta la, míewɔa míaƒe ŋutete katã be míasrɔ̃ eyama. Míeɖea eƒe nɔnɔme nyoameŋuawo fiana ne míewɔa nu ɖe amewo ŋu le lɔlɔ̃ me henyoa dɔme na wo eye míetsɔna kea wo faa. Ne ame siwo menya Mawu o la de dzesi míaƒe agbenɔnɔ nyuiwo la, esia ate ŋu aʋã wo be woasrɔ̃ nu tso eyama ŋu. (1 Pet. 2:12) Ele be dzila Kristotɔwo nadze agbagba awɔ nu ɖe wo viwo ŋu abe ale si Yehowa wɔa nu ɖe mía ŋui ene. Ne wowɔe alea la, esia ate ŋu awɔe be wo viwo nadi be yewo hã yewoava zu mía Fofo lɔ̃ame la ƒe xɔlɔ̃wo.\nKpɔ memama 13 lia\n13. Nu kae wòle be míawɔ be dzi naɖo mía ƒo?\n13 Le ɖeviwo gome la, wo fofo nyea dada na wo le wo hatiwo ŋkume eye edzɔa dzi na wo be yewoaƒo nu tso yewo fofo ŋu. Nenema kee Yehowa, mía Fofo si le dziƒo la, nyea dada na mí, eye míedina be ame bubuwo nanya eyama. Mí katã míesena le mía ɖokuiwo me abe Fia David ene, esi wòŋlɔ bena: “Matsɔ Yehowa aƒo adegbe.” (Ps. 34:2) Ke ne ŋu kpea mí ya ɖe? Nu kae míate ŋu awɔ be dzi naɖo mía ƒo be míaƒo nu tso mía Fofo la ŋu? Dzi ɖoa mía ƒo ne míetsɔa susu ɖoa ale si gbegbe míana dzi nadzɔ Yehowae ne míeƒo nu tso eyama ŋu na ame bubuwo kpakple ale si esia aɖe vi na woe ŋu. Yehowa ana dzi naɖo mía ƒo. Ekpe ɖe mía nɔvi Kristotɔ siwo nɔ anyi le ƒe alafa gbãtɔ me la ŋu dzi ɖo wo ƒo, eye akpe ɖe míawo hã ŋu.—1 Tes. 2:2.\n14. Susu kawo tae wòle vevie be míawɔ nusrɔ̃lawɔwɔdɔa?\n14 Yehowa medea vovototo amewo me o, eye edzɔa dzi nɛ ne ekpɔe be míelɔ̃ amewo katã, afi ka kee woɖatso o alo nɔnɔme ka ke mee woɖale o. (Dɔw. 10:34, 35) Mɔ nyuitɔ siwo dzi míate ŋu ato aɖee afia amewo be míelɔ̃ wo la dometɔ ɖekae nye be míaɖe gbeƒã nya nyuia na wo. (Mat. 28:19, 20) Nu kawoe ate ŋu ado tso dɔ sia me? Ate ŋu ana ame siwo ɖoa to mí la ƒe agbenɔnɔ nanyo ɖe edzi, eye mɔkpɔkpɔ ate ŋu asu wo si be woava nɔ agbe tegbee.—1 Tim. 4:16.\nLƆ̃ MÍA FOFO LA EYE ÀKPƆ DZIDZƆ\n15-16. Susu kawo tae míekpɔa dzidzɔ ɖo?\n15 Yehowa nye Fofo lɔ̃ame, eya ta edi be yeƒe ƒomea me tɔwo nakpɔ dzidzɔ. (Yes. 65:14) Susu geɖewo li siwo tae dzi ate ŋu anɔ mía dzɔm fifia togbɔ be míate ŋu anɔ nɔnɔme sesẽwo me tom gɔ̃ hã. Le kpɔɖeŋu me, míeka ɖe edzi be mía Fofo si le dziƒo la lɔ̃ mí vevie ŋutɔ. Nyateƒe si le Mawu ƒe Nya, Biblia, me la ŋuti sidzedze vavãtɔ su mía si. (Yer. 15:16) Eye míawo hã míele ƒome tɔxɛ aɖe, si me tɔwo lɔ̃ Yehowa, siwo lɔ̃ eƒe agbe nyui nɔnɔ ŋuti se kɔkɔawo eye wolɔ̃ wo nɔewo la me.—Ps. 106:4, 5.\n16 Míate ŋu anɔ dzidzɔ kpɔm ɣesiaɣi, elabe mɔkpɔkpɔ si ŋu kakaɖedzi le la le mía si be agbea ava nyo wu kura le etsɔme. Míenyae be eteƒe madidi o, Yehowa atsrɔ̃ ame vɔ̃ɖiwo katã eye ato eƒe Fiaɖuƒea dzi ana anyigba bliboa nazu Paradiso. Azɔ hã, dzidzɔmɔkpɔkpɔ si nye be woava fɔ ame siwo ku la ɖe tsitre woagawɔ ɖeka kple woƒe ame veviwo ake la le mía si. (Yoh. 5:28, 29) Dzidzɔ ka gbegbee esia anye! Esi gale vevie wue nye be, míeka ɖe edzi be, eteƒe madidi o, ame siwo katã le dziƒo kple anyigba dzi la atsɔ bubu, kafukafu, kple subɔsubɔ si mía Fofo lɔ̃amea dze na la anae!\nNU KA TAE NÈSE LE ÐOKUIWÒ ME BE . . .\nele be míanɔ gbe dom ɖa na Yehowa edziedzi?\nele be míaɖo to Yehowa?\nele be míaƒo nu tso mía Fofo si le dziƒo la ŋu na ame bubuwo?\n^ mm. 5 Míenyae be, mía Fofo, Yehowa, lɔ̃ mí vevie ŋutɔ eye ena míeva nye esubɔlawo eye míezu eƒe ƒomea me tɔwo. Esia ʋã mí míawo hã míelɔ̃e. Nu kawoe míate ŋu awɔ atsɔ aɖee afia mía Fofo si léa be na mí la be míelɔ̃e? Míadzro nu vovovo aɖewo siwo míate ŋu awɔ atsɔ aɖe esia afia la me le nyati sia me.